Lapan sekolah di Manjung tutup seminggu disyaki ada kes Covid-19
Oleh KOSMO!

14 Oktober 2020, 5:28 pm
Oleh SHAMSUL KAMAL AMARUDIN
LUMUT – Sebuah sekolah kebangsaan, enam sekolah rendah agama rakyat (SRAR) dan sebuah pra-sekolah di daerah Manjung ditutup selama tujuh hari bermula hari ini berikutan terdapat kes disyaki jangkitan Covid-19 di daerah ini.
Penutupan tersebut dibuat bagi membolehkan proses sanitasi dan nyah kuman dilakukan di semua premis tersebut untuk mengelak penularan jangkitan wabak berkenaan.
Antara sekolah terlibat adalah Sekolah Kebangsaan (SK) Lekir, Batu 8 dan tiga SRAR di Lekir iaitu SRAR Al-Hidayah Batu 7, SRAR Ittifaqiah Batu 10 dan SRAR Al-Khairiah Batu 14.
Turut diarahkan tutup ialah SRAR Annasariah, Sitiawan; SRAR Arshadiah, Kampung Pasir Panjang; SRAR Abadiah, Fasa 1C3, Seri Manjung dan Tadika Islam Perak An-Nasriah, Sitiawan.
Menurut notis yang dikeluarkan Pejabat Pendidikan Daerah Manjung atas arahan Pengarah Pendidikan Perak, SK Lekir ditutup selama seminggu sehingga 20 Oktober bagi membolehkan kerja-kerja pembersihan dan disinfeksi dijalankan oleh pihak Kementerian Kesihatan.

Notis itu memaklumkan sekolah tersebut akan dibuka semula pada 21 Oktober depan.
Sementara itu, Pegawai Tadbir Agama Daerah Manjung, Khairul Nizam Mat Nor, dalam surat pekeliling yang diedarkan ke semua SRAR dan pra-sekolah itu hari ini, mengingatkan semua guru dan murid di sekolah terbabit melakukan kuarantin sendiri.
Beliau juga meminta semua guru bekerja dari rumah sepanjang tempoh penangguhan persekolahan itu dan melaksanakan Pengajaran dan Pembelajaran (PdP) secara dalam talian.
Katanya, bagi memudahkan pengurusan PdP secara dalam talian itu, pihaknya melampirkan manual pengajaran dan pembelajaran (PDP) di rumah kepada semua pihak berkaitan.
Sementara itu, Pengarah Jabatan Agama Islam Perak (Jaipk), Datuk Mohd Yusop Husin, mengesahkan pengeluaran surat pekeliling berkenaan. – K! ONLINE.


10 SJR bergerak di Shah Alam
Oleh KOSMO!

14 Oktober 2020, 4:59 pm
Oleh ISKANDAR SHAH MOHAMED
SHAH ALAM – Sebanyak 10 sekatan jalan raya (SJR) bergerak akan dilaksanakan dalam tempoh dua jam sekali di lokasi berbeza seluruh daerah ini sepanjang tempoh 14 hari Perintah Kawalan Pergerakan Bersyarat (PKPB) berkuat kuasa hari ini.
Ketua Polis Daerah Shah Alam, Asisten Komisioner Baharudin Mat Taib berkata, langkah tambahan itu bertujuan memastikan orang ramai mematuhi peraturan dan prosedur operasi standard (SOP) yang ditetapkan kerajaan.
Katanya, SJR bergerak itu akan dipantau dan dikendalikan semua balai polis utama.
“Sekatan itu bagaimanapun dijalankan mengikut keperluan sama ada pada sebelah pagi, petang atau malam.
“Kita akan lebih memfokuskan kepada laluan utama memasuki kawasan Shah Alam termasuk di sekitar taman perumahan,” katanya ketika ditemui pada sidang akhbar penugasan SJR peringkat Ibu Pejabat Polis Daerah (IPD) Shah Alam di Restoran Hakim, Seksyen 7 di sini, hari ini.

Turut hadir, Timbalan Ketua Polis Daerah Shah Alam, Superintendan Ramsay Anak Embol dan pemilik restoran itu, Datuk Hakimsa Abdul Karim.
Dalam pada itu, tambah Baharudin, empat lokasi utama SJR telah dilaksanakan di semua pintu masuk ke daerah ini.
“Sekatan selama 24 jam itu melibatkan Persiaran Kayangan Seksyen 7, Persiaran Tengku Ampuan Seksyen 26, Plaza Tol Shah Alam dan Plaza Tol Setia Alam,” katanya.
Mengulas lanjut, beliau menegaskan seramai 250 anggota termasuk pegawai ditugaskan sepanjang pelaksanaan PKPB sehingga 27 Oktober ini.
“Jumlah itu meliputi Unit Kereta Peronda (MPV), Unit Rondaan Bermotosikal (URB) dan Unit Pemantau Pematuhan PKPB Op Covid-19.
“Kita turut menjalankan pemantauan di semua premis perniagaan termasuk restoran bagi memastikan orang awam mematuhi SOP ditetapkan,” katanya. -K!ONLINE


Polis Gerik patahkan cubaan seludup daun ketum ke Kelantan
Oleh KOSMO!

14 Oktober 2020, 5:33 pm
Oleh ASLIZA MUSA
GERIK – Cubaan dua sekawan dari Naka, Kedah membawa daun ketum lebih satu tan dengan menempuh perjalanan sejauh 300 kilometer ke Tanah Merah, Kelantan gagal apabila ditangkap di Bandariang di sini semalam.
Lelaki dan wanita berusia 31 dan 32 tahun itu ditahan sepasukan anggota Unit Kereta Peronda Polis (MPV) Bahagian Pencegahan Jenayah dan Keselamatan Komuniti (JPJKK) Gerik pada pukul 4.10 pagi.
Kedua-dua suspek yang menaiki kenderaan jenis Nissan Urvan itu ditahan ketika cuba melarikan diri dari sekatan jalan raya (SJR) yang diadakan di Kilometer 9, Jalan Gerik-Jeli berhampiran Sungai Lebey di sini.
Ketua Polis Daerah Gerik, Superintenden Zulkifli Mahmood berkata, pemeriksaan ke atas kenderaan itu menjumpai 106 bungkus plastik hitam berisi daun ketum seberat 1,060 kilogram di bahagian tempat duduk belakang.
Katanya, siasatan mendapati bekalan daun ketum itu diperoleh dari warga tempatan di Pendang, Kedah untuk dijual di Tanah Merah, Kelantan.

“Daun ketum ini dibeli pada harga RM8 sekilogram tetapi dijual pada harga tiga kali ganda sehingga RM25 di Tanah Merah dan ia dijual untuk pasaran kawasan tersebut.
“Siasatan mendapati, suspek yang menaiki kenderaaan sewa itu akan menggunakan laluan di Gerik untuk ke Kelantan dua kali sebulan bergantung kepada permintaan,” katanya pada sidang akhbar di Ibu Pejabat Polis Daerah (IPD) Gerik di sini hari ini.
Menurut Zulkifli, kenderaan yang disewa juga berbeza setiap kali melakukan penghantaran dengan suspek diberi upah sebanyak RM500 bagi setiap satu perjalanan.
Katanya, daun ketum seberat 1,060 kilogram yang dirampas itu dianggarkan bernilai pasaran RM26,500.
“Kedua-dua suspek mempunyai rekod lampau bersabit kes dadah dan ujian air kencing yang dilakukan juga positif dadah jenis methamphetamine.
“Mereka ditahan reman selama empat hari untuk siasatan mengikut Seksyen 30(3) Akta Racun 1952,” katanya. – K! ONLINE.


Gua Kelam masih ditutup kepada pengunjung
Oleh KOSMO!

14 Oktober 2020, 6:25 pm
Oleh NUR NAZLINA NADZARI
PADANG BESAR – Taman Rekreasi Gua Kelam di sini ditutup untuk lawatan pengunjung dan aktiviti riadah berikutan arus air di dalam gua yang masih deras susulan hujan lebat pada semalam.
Timbalan Pengarah Jabatan Perhutanan Negeri Perlis, Fadhilah Mohamad berkata, kawasan tersebut hanya akan dibuka semula selepas keadaan kembali seperti sedia kala.
“Pemantauan akan terus dilakukan dari semasa ke semasa termasuk memeriksa keadaan air di dalam gua terutama pada waktu hujan lebat,” katanya ketika dihubungi hari ini.
Katanya, semua aktiviti termasuk menjelajah gua dan mandi sungai adalah tidak dibenarkan sama sekali atas faktor keselamatan.
“Keadaan air akan menjadi deras dan melimpah keluar dari pintu Gua Kelam setiap kali hujan lebat,” ujarnya.

Tambahnya, lawatan ke Gua Kelam pernah ditutup pada Oktober dan November tahun lalu kerana arus air yang deras.
“Kami tidak mahu mengambil risiko dan kebiasaannya pengunjung juga tidak akan datang ke Gua Kelam pada musim hujan kerana air deras,” katanya. – K! ONLINE


Kerajaan NS tanggung kos pembersihan tumpahan minyak
Oleh KOSMO!

14 Oktober 2020, 4:52 pm
Oleh ZAKKINA WATI AHMAD TARMIZI
SEREMBAN – Kerajaan Negeri Sembilan akan menanggung kos pembersihan susulan insiden tumpahan minyak yang berlaku di Pantai Cermin, Port Dickson dan Tanjung Tuan, Isnin lalu.
Menteri Besar, Datuk Seri Aminuddin Harun berkata, pihaknya amat kesal dengan kejadian yang telah menjejaskan sepanjang dua kilometer kawasan persisiran pantai Port Dickson yang merupakan tumpuan utama pelancong di negeri ini.
“Insiden tumpahan minyak ini telah terjadi di pantai kita malangnya kerajaan negeri perlu tanggung kos tersebut kerana walaupun saya dimaklumkan kapal tersebut hanya melalui perairan negeri ini.
“Bagaimanapun, saya berharap kerajaan Persekutuan dapat membantu menanggung kos bersama.
“Kerja pembersihan dilaksanakan pagi ini oleh agensi kerajaan berkaitan dan mendapat kerjasama daripada SWCorp, SWM Environment dan Stesen Janakuasa Tuanku Ja’afar, Tenaga Nasional Berhad (TNB). Operasi pembersihan akan bermula pada pagi ini sehingga selesai,” katanya.

Beliau berkata demikian dalam sidang akhbar selepas mempengerusikan Mesyuarat Mingguan Exco di Wisma Negeri dekat sini hari ini.
Mengulas lanjut, Aminuddin berkata, kos untuk pembersihan tumpahan minyak terbabit menggunakan khidmat syarikat swasta adalah tinggi sehubungan itu agensi kerajaan dan swasta di minta bekerjasama membersihkan perairan Port Dickson tersebut.
“Jawatankuasa Tindakan Pembersihan Pantai Peringkat Daerah (JTPPPD) Port Dickson telah diaktifkan serta merta serentak dengan Jawatankuasa Pengurusan Bencana dan daerah Alor Gajah, Melaka bagi menyelaras dan melaksanakan kerja pembersihan dan pelupusan sisa berminyak di kawasan yang terjejas,” katanya.
Aminuddin dalam pada itu menjelaskan, kerajaan negeri akan meneliti pendekatan yang boleh diambil dengan kerjasama Jabatan Laut serta agensi lain yang berkaitan agar insiden seperti ini dapat dielakkan daripada berlaku pada masa hadapan.-K! ONLINE


Zulkifli sah negatif Covid-19
Oleh KOSMO!

14 Oktober 2020, 5:21 pm
Oleh MOHD. HUSNI MOHD
PUTRAJAYA – Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri mengesahkan dirinya bebas daripada virus Covid-19.
Menerusi hantaran di Facebook, Zulkifli berkata, beliau dinasihatkan Kementerian Kesihatan Malaysia (KKM) supaya mengutamakan rehat di rumah sehingga selesai Perintah Kawalan Pergerakan Bersyarat (PKPB).
“Alhamdulillah, pujian dan syukur kepada Ilahi dengan pelbagai kurniaan dan anugerah yang tidak terhitung buat kita semua. Selawat dan salam ke atas Nabi SAW, keluarga, sahabat dan yang mengikut jejak langkahnya hingga Hari Kebangkitan.
“Saya telah dibenarkan untuk keluar dari wad pada petang ini kerana telah disahkan pulih sepenuhnya daripada Covid-19,” katanya hari ini.
Kosmo! pada 5 Oktober lalu melaporkan Zulkifli disahkan positif Covid-19 sebelum dibawa ke hospital untuk mendapatkan rawatan. -K! ONLINE


Empat lelaki ditahan curi kabel
Oleh KOSMO!

14 Oktober 2020, 5:04 pm
Oleh NUR SHARIEZA ISMAIL
SEPANG – Polis telah menahan empat lelaki yang disyaki mencuri kabel telekomunikasi di Kampung Orang Asli Bukit Bangkong, Dengkil pada 9 Oktober lalu.
Ketua Polis Daerah Sepang, Asisten Komisioner Wan Kamarul Azran Wan Yusof berkata, tangkapan dibuat susulan laporan yang diperoleh daripada pengadu mendapati ada gangguan talian telekomunikasi.
“Hasil pemeriksaan pengadu mendapati beberapa kabel telah dipotong pada 8 Oktober lalu lebih kurang 10 malam.
“Berikutan laporan yang diterima, keesokan harinya, sepasukan polis dari Balai Polis Dengkil telah membuat tangkapan seramai empat lelaki di Kampung Orang Asli Bukit Bangkong, Dengkil.
“Hasil tangkapan suspek yang berusia antara 19 hingga 30 tahun itu telah berjaya membuat rampasan, tiga guni warna putih yang mengandungi pelbagai jenis kabel yang dianggarkan bernilai RM500,000 dan sebuah motosikal jenis Yamaha Y125,” katanya pada sidang akhbar di sini semalam.

Katanya, daripada tangkapan itu, polis telah berjaya menyelesaikan sebanyak lima kes curi kabel di kawasan Sepang dan tindakan susulan masih lagi dalam siasatan.
“Kes akan siasat di bawah Seksyen 379/431 A Kanun Keseksaan,”katanya.-K! ONLINE


Penduduk tiga kampung di Batu Gajah diserang lalat
Oleh KOSMO!

14 Oktober 2020, 5:09 pm
Oleh ZAKI SALLEH
BATU GAJAH – Kira-kira 3,000 penduduk di tiga buah kampung di sini buntu mencari jalan menyelesaikan masalah serangan lalat yang dihadapi sejak enam bulan lalu apabila aduan yang dibuat kepada pihak berkuasa tidak dilayan, sebaliknya diberi pelbagai alasan.
Tiga kawasan yang terjejas ialah Kampung Tersusun Batu 6 Tanjung Tualang, Kampung Kinta Valley dan Kampung Chendering.
Serangan lalat dipercayai daripada sebuah ladang ternakan ayam yang terletak kira-kira tiga kilometer dari situ mengganggu aktiviti seharian penduduk selain dibimbangi membawa penyakit berjangkit.
Pengerusi Majlis Pengurusan Komuniti Kampung Tersusun Batu 6 Tanjung Tualang, Abdul Wahab Sulaiman, 64, berkata, masalah lalat yang dihadapi kali ini lebih teruk berbanding sebelumnya dan lebih buruk apabila aduan penduduk kepada pihak berkuasa tempatan dan pejabat kesihatan daerah tidak diberi perhatian.
Katanya, penduduk juga berharap pemilik ladang ternakan ayam yang dibuka sejak 15 tahun itu itu beroperasi mengikut aturan yang sepatutnya termasuk menjaga kebersihan kawasan ladang.

“Sebelum ini memang lalat banyak tetapi tidaklah begitu teruk seperti sekarang yang telah berlarutan sejak enam bulan lalu. Kita ada menghantar surat kepada pemilik ladang tetapi tiada perubahan.
“Penduduk jadi keliru apabila pihak Majlis Daerah Batu Gajah dan Majlis Daerah Kampar pula saling berdolak-dalik menafikan kawasan ini di bawah pentadbiran mereka,” katanya ketika ditemui di sini hari ini.
Seorang penduduk Kampung Kinta Valley, Pasaraman Pachai, 64, mengeluh apabila dia terpaksa membelanjakan kira-kira RM50 sebulan untuk membeli pelekat serangga berikutan lalat memenuhi rumah termasuk semasa makan.
“Siapa yang boleh tahan keadaan begini? Nak tidur pun susah sebab lalat datang menghurung muka,” keluhnya.
Masalah serangan lalat juga menyebabkan seorang kanak-kanak berusia dua tahun terpaksa dibawa ke sebuah hospital swasta di Ipoh apabila telinganya dimasuki serangga tersebut.
Bapa mangsa, Vigneswaran Pasaraman, 33, berkata, kejadian tersebut berlaku pada Isnin lepas setelah anaknya tidak henti-henti menangis lalu dibawa ke hospital itu untuk dibuat pemeriksaan.
“Doktor mengeluarkan serangga itu yang telah masuk jauh ke dalam lubang telinga anak saya. Kerana serangan lalat saya perlu menanggung kos rawatan sebanyak RM800,” katanya berang.
Sementara itu, Ketua Pusat Khidmat Aduan Barisan Nasional Perak, Mohd. Rawi Abdullah yang turun padang meninjau keadaan penduduk di situ mahu pihak berkuasa bertindak segera bagi menyelesaikan masalah tersebut.-K! ONLINE


[VIDEO] Pengantinmu, suamiku!
Oleh KOSMO!

14 Oktober 2020, 6:30 pm
LUSAKA, Zambia – Seorang wanita meluru masuk ke sebuah gereja dan mendesak agar satu majlis perkahwinan yang sedang berlangsung dihentikan serta-merta kerana pengantin lelaki itu adalah suaminya.
Media tempatan melaporkan majlis itu berlangsung di sebuah gereja Roman Katholik di Chainda, dekat sini. Pengantin lelaki itu pula dikenali sebagai Abraham Muyunda.
Akhbar Daily Mail melaporkan, Muyunda dikatakan memberitahu isteri bahawa dia akan keluar ke bandar untuk urusan kerja, sebaliknya ke gereja itu bersama bakal isteri baharu.
Isteri Muyunda mengetahui rancangan perkahwinan itu selepas dimaklumkan oleh jiran kepada pengantin perempuan. Dia bergegas ke gereja untuk menghalang majlis perkahwinan itu, lapor Zambian Observer.
Satu klip video yang disunting menunjukkan keadaan kecoh pada majlis perkahwinan itu dan tular di Internet sejak beberapa hari lalu.

https://videos.dailymail.co.uk/video/mol/2020/10/13/6734929382552584296/640x360_MP4_6734929382552584296.mp4
“Perkahwinan ini tidak boleh diteruskan. Lelaki ini suami saya,” kata wanita itu kepada tetamu yang berkumpul dalam gereja itu.

Pengumuman wanita itu membuatkan semua tetamu tergamam manakala pengantin lelaki cuma berpeluk tubuh sambil sebelah tangan memegang dagu.
Pengantin perempuan pula tiada mempamerkan sebarang reaksi tetapi sekadar memandang ke arah isteri Muyunda.
“Lelaki ini suami saya. Kami belum bercerai. Kami tidak pernah bergaduh dan saya tidak tahu apa yang sedang berlaku di sini,” tambahnya.
Berdasarkan rakaman, wanita itu membawa seorang bayi dalam beg pengusung yang diikat pada belakang badannya. Beberapa anak lain pasangan itu turut berada di luar gereja.

Laporan media juga menyatakan Muyunda kini ditahan polis di sebuah balai berdekatan manakala pihak keluarga mengadakan perbincangan untuk mencari jalan penyelesaian.
Media mendedahkan bahawa pengantin perempuan itu sebenarnya sudah sedia maklum bahawa Muyunda sudah berkahwin.
Laporan tempatan menyatakan Muyunda mempunyai tiga anak dan bekerja di Agensi Penguatkuasaan Perolehan Zambia.
Lelaki itu boleh berdepan didakwa atas kesalahan bigami iaitu kesalahan berkahwin dengan orang lain pada ketika masih bergelar suami atau isteri kepada individu lain.
Menurut Pertubuhan Bangsa-Bangsa Bersatu, Zambia ada dua sistem perkahwinan berbeza iaitu undang-undang statut moden dan undang-undang adat.
Undang-undang moden tidak membenarkan poligami atau mana-mana individu yang ada suami atau isteri untuk berkahwin. Jika diteruskan, mereka boleh didakwa.
Muyunda boleh dipenjara sehingga tujuh tahun jika didapati bersalah atas dakwaan bigami. – Agensi


Beri tumpuan aktiviti perkhidmatan sokongan industri minyak dan gas
Oleh MOHD AZLI ADLAN

14 Oktober 2020, 4:47 pm
KUALA NERUS – Eastern Pasific Industrial Corporation (EPIC) Berhad berharap Bajet 2021 yang akan dibentangkan pada 6 November depan turut memberi tumpuan terhadap aktiviti perkhidmatan sokongan terhadap industri minyak dan gas.
Ketua Pegawai Eksekutif EPIC, Saabi Wahab berkata, aktiviti perkhidmatan sokongan terhadap produk minyak dan gas perlu diperkasa sewaktu dunia sedang berhadapan dengan cabaran pandemik Covid-19 bagi merangsang semula pertumbuhan ekonomi negara.
Beliau berkata, EPIC yang juga syarikat berkaitan kerajaan negeri Terengganu telah menyenaraikan keperluan industri minyak dan gas untuk dipertimbangkan dalam pembentangan Bajet 2021 kelak.
“Salah satu permintaan EPIC yang merupakan penyelia perkhidmatan bagi industri minyak dan gas di Terengganu ialah kelulusan pelaksanaan projek pembesaran Pangkalan Bekalan Kemaman (KSB) di Telok Kalong, Kemaman.
“Kerja-kerja pembesaran pelabuhan yang kami rancang dilakukan pada masa terdekat itu sedang dijalankan,” katanya kepada pemberita di Taman Arman, Tok Jembal di sini hari ini.
Terdahulu beliau ditemui selepas menyampaikan bantuan katil khas kepada Muhd. Shamsuriady Abdullah, 39, yang terlantar lumpuh akibat strok.

Pangkalan Bekalan Kemaman merupakan antara pelabuhan terdalam di negara ini dan berkeupayaan menampung kapal yang membawa muatan seberat 150,000 tan. – K! ONLINE


19 anggota polis IPD Cheras positif, 11 lagi kuarantin kendiri
14 Oktober 2020, 4:11 pm
KUALA LUMPUR – Seramai 11 anggota polis dari Ibu pejabat Polis Daerah (IPD) Cheras kini sedang menjalani kuarantin kendiri.
Ketua Polis Kuala Lumpur, Datuk Saiful Azly Kamaruddin berkata, kesemua 11 anggota itu diarahkan jalankan kuarantin selama 14 hari susulan 19 anggota IPD tersebut disahkan positif Covid-19.
Ketika ditanya mengenai kluster dan punca sebenar anggota-anggota berkenaan mendapat jangkitan, Saiful Azly enggan mengulas lanjut.
“Kesemua polis tersebut diarahkan menjalani kuarantin sementara menunggu keputusan ujian daripada pegawai kesihatan.
“Walau bagaimanapun, operasi balai dan IPD masih berjalan seperti biasa dengan mengamalkan prosedur operasi standard (SOP) ditetapkan,” katanya ketika dihubungi Kosmo! hari ini.
Semalam, Ketua Pengarah Kesihatan, Tan Sri Dr Noor Hisham Abdullah berkata, 19 individu yang dikesan positif dalam Kluster Baiduri di Cheras adalah anggota polis.

“Kementerian Kesihatan masih menjalankan siasatan mengenai punca jangkitan yang dikesan ketika prapembedahan itu.
“Jadi dalam kes ini, iaitu saringan yang dijalankan adalah sebelum pembedahan dan individu tersebut didapati positif dan telah dimasukkan ke Hospital Sungai Buloh,” ujarnya. – K! ONLINE


Ganjaran hampir RM3 juta untuk maklumat kes bunuh
Oleh KOSMO!

14 Oktober 2020, 4:12 pm
SYDNEY- Kerajaan negeri New South Wales (NSW) menawarkan wang ganjaran bernilai A$1 juta (RM2.9 juta) kepada sesiapa yang boleh memberi maklumat tentang kes pembunuhan seorang lelaki, dua tahun lalu.
Kes pembunuhan itu melibatkan mangsa bernama Mark Russell, 53, atau lebih dikenali sebagai Sharky yang maut ditikam dalam kejadian pada pagi 25 Februari 2018 di sebuah apartmen di Clisdell Street, Surry Hills.
Pengumuman itu dibuat oleh Ketua Polis NSW, David Elliot dalam satu kenyataan kelmarin yang menggesa sesiapa mempunyai maklumat untuk tampil ke hadapan, lapor Daily Mail Australia.
Menurut siasatan awal polis, Sharky tidak berhutang dengan sesiapa atau terlibat dalam sebarang pertengkaran dengan jiran setempat.
Bagaimanapun, polis merekodkan keterangan jiran yang mendengar jeritan dari rumah bapa kepada anak dua itu pada malam sebelum kejadian berlaku.
“Kerajaan negeri NSW menawarkan A$1 juta (RM2.9 juta) kepada mana-mana pihak yang mempunyai maklumat yang boleh membantu kes ini.

“Keluarga Sharky layak mendapat jawapan atas apa yang berlaku kepadanya. Ingat, tiada maklumat yang tidak berguna,”ujar David dalam kenyataan itu.

Sementara itu, wakil keluarga mangsa, Julie Ann Stewart memberitahu tempoh dua tahun sejak Sharky dibunuh adalah waktu sukar buat keluarga mereka.
“Dia melalui banyak waktu sukar dalam hidup tetapi tidak pernah gagal membuat orang sekeliling tersenyum dengan sifatnya yang periang.
“Kami berharap polis berjaya menangkap pihak yang membunuh dan merampas Sharky daripada kami sekaligus menegakkan keadilan buat dia,”katanya lagi.
Dalam pada itu, detektif kes, Superintendan David Laidlaw memberitahu polis masih tidak berputus asa meneliti setiap rakaman sistem televisyen litar tertutup (CCTV) dan bukti forensik lain bagi mencari pihak bertanggungjawab dalam kes ini. – Agensi


Kaunter zakat Baitulmal MAIWP beroperasi sepanjang tempoh PKPB
14 Oktober 2020, 4:40 pm
KUALA LUMPUR – Kaunter zakat Baitulmal Majlis Agama Islam Wilayah Persekutuan (MAIWP), beroperasi seperti biasa sepanjang tempoh Perintah Kawalan Pergerakan Bersyarat (PKPB) mulai hari ini hingga 27 Oktober depan.
Menurut kenyataan akhbar yang dikeluarkan MAIWP, kaunter Baitulmal di ibu pejabat MAIWP di bangunan PERKIM dan sembilan buah Pusat Agihan Zakat (Paza) Baitulmal di sini beroperasi pukul 8.30 pagi hingga 4 petang.
“Kesemua kaunter akan beroperasi setiap hari Isnin hingga Jumaat kecuali kaunter Paza di UTC Pudu dan UTC Keramat yang beroperasi setiap hari termasuk Sabtu dan Ahad.
“MAIWP akan patuh kepada prosedur operasi standard (SOP) yang telah ditetapkan semasa menjalankan urusan di kaunter,” katanya di sini hari ini.
Dalam pada itu, penerima bantuan zakat kewangan bulanan dan bantuan zakat sewa rumah yang akan tamat pada Oktober dan November nanti akan disambung secara automatik.
“Ini akan memudahkan urusan kami dan juga 5,000 penerima bantuan yang lain.

“Selain itu, orang ramai juga digesa untuk melaporkan kepada MAIWP menerusi aplikasi Mobil Jejak Asnaf bagi sesiapa yang terjejas dan berada dalam kesusahan terutamanya semasa tempoh PKPB ini,” ujarnya. – K! ONLINE
.


Lelaki 67 tahun bermain dalam liga Serbia
Oleh KOSMO!

14 Oktober 2020, 4:36 pm
MEDJA, Serbia – Warga Serbia, Dragisa Kosnic adalah ‘kaki bola’ sebenar kerana di sebalik usianya yang mencecah 67 tahun, dia belum terfikir untuk bersara.
Kosnic bermain dalam liga bola sepak rasmi Serbia dan perlu menjalani ujian kesihatan bagi memeriksa tahap kecergasannya sebelum permulaan musim.
Lelaki itu berkata, dia tidak tahu jika masih ada pemain bola sepak yang menyamai usianya.
“Rakan-rakan sepasukan saya cukup muda, malah sebaya dengan cucu saya,” katanya.
Kosnic yang lebih dikenali sebagai Kole, bermain untuk pasukan bandar kelahirannya, Proleter Meja di timur laut Serbia. Kelab itu berada dalam divisyen keenam liga Serbia.
Warga emas itu berkata, dia pertama kali bermain dalam liga bola sepak pada tahun 1968.

“Saya bermain dengan ‘membaca permainan’. Saya tahu bila saya perlu berlari, berhenti atau memecut supaya saya dapat menyimpan tenaga,” katanya.
Kosnic bermain pada posisi pemain tengah bertahan.
Lelaki itu tinggal di Kampung Medja di rumah sama di mana dia dilahirkan.
Kosnic menerima pencen kurang AS$153 (RM634) sebulan dan turut memelihara beberapa ekor kambing dan biri-biri. – AFP


Warga emas hidap masalah lupa dikhuatiri lemas
Oleh KOSMO!

14 Oktober 2020, 4:20 pm
Oleh MOHD. RIFAAT ABD. HAMID
ALOR SETAR – Seorang lelaki warga emas yang dipercayai mengalami penyakit lupa dikhuatiri lemas selepas terjatuh ke dalam Sungai Langgar di Pekan Langgar di sini hari ini.
Mangsa, Ismail Awang, 83, sebelum itu dikatakan keluar dari rumah kira-kira pukul 7 pagi untuk membeli nasi lemak di sebuah kedai makan berhampiran sungai.
Kedai tersebut bagaimanapun belum dibuka dan mangsa dikatakan pergi ke bahagian belakang kedai berkenaan sebelum terjatuh ke dalam sungai.
Menantu mangsa, Mohd. Amin Fardullah Muthu, 31, memberitahu, dia terus bergegas ke lokasi selepas dimaklumkan tentang kejadian oleh penduduk kampung.
“Setakat ini bapa mentua masih belum ditemui dan keluarga berharap operasi pencarian bapa oleh anggota bomba dipermudahkan,” katanya ketika ditemui di sini hari ini.

Katanya, masalah lupa yang dialami mangsa semakin teruk sejak kebelakangan ini.
“Sebelum ini, bapa mentua berkelakuan pelik apabila mahu keluar membeli nasi lemak kesukaannya pada pukul 4 pagi tetapi keluarga menasihatkannya supaya bersabar dan menunggu hari cerah.
“Dia juga pernah tercari-cari tandas di rumahnya sendiri,” ujarnya.
Sementara itu, Komander Operasi Zon 1 Balai Bomba Kota Setar, Penguasa Kanan Bomba II Azahar Mohamad berkata, pihaknya menerima panggilan berhubung kejadian pada pukul 7.59 pagi ini.
“Seramai 16 anggota bomba dari Alor Setar termasuk lima penyelam memulakan operasi mencari mangsa dengan bantuan anggota polis dan Angkatan Pertahanan Awam Malaysia,” katanya.-K! ONLINE


Lelaki masuk pisau cukur dalam doh piza diberkas
Oleh KOSMO!

14 Oktober 2020, 3:48 pm
MAINE, New Hampshire – Seorang bekas pekerja syarikat piza ditahan susulan satu rakaman video menunjukkan dia dipercayai memasukkan bilah pisau cukur ke dalam doh roti yang dijual di sebuah pasar raya di Amerika Syarikat.
Portal Mirror UK semalam melaporkan polis berjaya mengenal pasti suspek sebagai Nicholas R. Mitchell berumur 38 tahun berdasarkan rakaman video berkenaan.
Klip video itu menunjukkan seorang lelaki mengusik bungkusan produk Portland Pie Pizza di sebuah pasar raya di Maine, negeri New Hampshire.
Polis menyatakan suspek pernah bekerja untuk syarikat It’ll Be Pizza yang menghasilkan produk doh berkenaan.
Perbuatan itu terbongkar selepas seorang pelanggan membeli doh di Pasar Raya Hannaford di bandar Saco, Maine dan mendapati ia mengandungi bilah pisau cukur pada 6 Oktober lalu, menurut Jabatan Polis Saco.
Satu waran tangkap dikeluarkan dan suspek ditahan pada Isnin lalu.

Pengendali akaun Facebook Polis Saco memuat naik satu kenyataan berhubung tangkapan itu.
“Anggota dari Jabatan Polis New Hampshire berjaya menjejak Nicholas Mitchell dan menahannya menurut satu waran tangkap yang dikeluarkan ke atas dirinya berkait kes bilah pisau cukur dalam doh piza Portland Pie di (pasar raya) Hannaford.”

Setakat ini, motif di sebalik perbuatan Mitchell masih belum didedahkan. Rantaian Pasar Raya Hannaford memanggil balik semua produk doh piza dan keju Portland Pie yang dijual antara 1 Ogos hingga 11 Oktober lalu.
Semua pelanggan yang memulangkan produk tersebut akan menerima bayaran balik wang.
Polis juga mengesahkan pihak pengurusan pasar raya itu sudah mengeluarkan semua produk Portland Pie daripada rak jualan susulan kes tersebut. – Agensi


Pengerusi MPKK antara yang ditahan curi lembu
Oleh KOSMO!

14 Oktober 2020, 3:53 pm
Oleh NOR AINNA HAMZAH
TAMPIN – Enam lelaki termasuk seorang Pengerusi Majlis Pengurusan Komuniti Kampung (MPKK) antara yang ditahan polis kerana disyaki mencuri lembu di Kampung Sungai Dua, Gemencheh di sini pada Isnin lalu.
Kejadian yang berlaku kira-kira pukul 2.20 petang itu disedari pemiliknya berusia 70 tahun apabila terserempak dengan sebuah kenderaan pacuan empat roda dalam keadaan mencurigakan.
Timbalan Ketua Polis Daerah Tampin Deputi Superintendan Ahmad Pilus Zainal berkata, ketika kejadian pemilik lembu dan anak lelakinya ingin melihat lembunya di kawasan belukar berhampiran sebuah kandang ayam.
Bagaimanpun, mereka telah terserempak dengan sebuah kenderaan pacuan empat roda berwarna merah dalam keadaan mencurigakan.
“Kenderaan itu dinaiki empat lelaki termasuk ketua kampung berkenaan. Pemilik haiwan telah menghalang kenderaan itu untuk diperiksa.

“Sebaik diperiksa, mereka terkejut apabila melihat seekor lembu jantan dengan keadaan terikat dan ditutup dengan kanvas berwarna merah berada di belakang kenderaan berkenaan,” katanya ketika dihubungi di sini hari ini.
Ahmad Pilus berkata, telah berlaku pertengkaran antara mereka sebelum suspek bertindak melepaskan lembu tersebut.
Menurutnya, penternak itu kemudiannya telah membuat laporan polis dan enam lelaki termasuk seorang ketua kampung ditahan berusia antara 35 hingga 50 tahun.
“Siasatan lanjut mendapati, dua suspek mempunyai rekod kesalahan lampau mengikut Seksyen 379 Kanun Keseksaan iaitu mencuri.
“Kesemua suspek kini direman tiga hari sehingga esok untuk siasatan lanjut dan kes disiasat mengikut Seksyen 397 Kanun Keseksaan.-K! ONLINE


IAB jadi pusat kuarantin Covid-19
Oleh KOSMO!

14 Oktober 2020, 4:35 pm
Muhammad Sanusi Md. Nor
Oleh MOHD. RAFIE AZIMI
ALOR SETAR – Institut Aminuddin Baki (IAB) cawangan Utara di Jitra dekat sini akan dijadikan pusat kuarantin khas bagi menempatkan banduan dan tahanan reman yang dibebaskan dari Penjara Alor Setar dan Pokok Sena dalam tempoh terdekat ini.
Menteri Besar Kedah, Muhammad Sanusi Md. Nor berkata, langkah itu diambil bagi mengekang penularan Covid-19 yang berpunca daripada Kluster Tembok.
Menurutnya, sebelum ini terdapat kes seorang tahanan reman yang tidak mematuhi arahan kuarantin di rumah sehingga berlaku penularan di Baling dekat sini.
“Saya difahamkan terdapat enam kes melibatkan tahanan reman ini dan antara mereka yang dijangkiti termasuklah adik-beradik serta anak saudara individu tersebut, selain pelajar sekolah.
“Sehubungan itu, Mesyuarat Exco hari ini meluluskan peruntukan RM100,000 untuk mewujudkan pusat kuarantin khas tersebut,” katanya.

Beliau berkata demikian pada sidang akhbar selepas mempengerusikan Mesyuarat Exco di sini hari ini.
Pada masa sama, katanya, kerajaan negeri juga membuat persiapan sekiranya IAB tidak mencukupi untuk menampung jumlah tahanan reman dan banduan yang dibebaskan.
“Difahamkan secara puratanya banduan dan tahanan reman yang dibebaskan berjumlah 20 orang sehari sedangkan kapasiti yang boleh ditampung di pusat kuarantin IAB cuma 100 orang sahaja.
“Kalau perlu tambahan pusat kuarantin, kita juga ada beberapa hotel yang telah diwartakan sebagai pusat kuarantin sebelum ini,” katanya.
Tambahnya, setakat ini, Kluster Tembok menular di tujuh daerah melibatkan 1,334 orang kakitangan penjara, banduan dan tahanan reman, polis pengiring serta polis mahkamah sehingga semalam.-K! ONLINE


Pas tetap pertahankan PN
Oleh MOHD RASDAN AHMAD

14 Oktober 2020, 4:16 pm
KUALA LUMPUR – Pas akan tetap mempertahankan Perikatan Nasional (PN) dan memperkukuhkan Muafakat Nasional (MN) biarpun sekutunya UMNO dilihat berbeza pendapat ketika ini.
Timbalan Presidennya, Datuk Seri Tuan Ibrahim Tuan Man berkata, Pas tetap dengan pendirian untuk mempertahankan kerajaan PN pimpinan Perdana Menteri, Tan Sri Muhyiddin Yassin walaupun UMNO kini membuat ketetapan dan syarat baharu mengenai sokongan mereka.
Jelasnya, Pas percaya pendekatan itu akan memperkukuhkan hubungan dalam kalangan parti di dalam gabungan MN.
“Pas akan mengadakan mesyuarat dalam masa terdekat bagi meneliti kenyataan Setiausaha Agung UMNO, Datuk Seri Ahmad Maslan berhubung keputusan mesyuarat Biro Politik UMNO, malam tadi.
“Pas yakin segala permasalahan akan dapat diselesaikan melalui proses perundingan dan MN akan adakan mesyuarat dalam masa terdekat bagi meneruskan beberapa agenda yang masih belum diselesaikan.
“Banyak mesyuarat tertangguh kerana Covid-19 dan Pilihan Raya Negeri Sabah, malah beberapa pimpinan yang pulang dari Sabah sedang menjalani kuarantin kendiri,” katanya dalam satu kenyataan hari ini.

Tuan Ibrahim berkata demikian untuk mengulas berhubung pendirian UMNO yang sedang menimbang menarik sokongan terhadap kerajaan PN.
Semalam, UMNO memutuskan untuk meletakkan syarat baharu bagi meneruskan kerjasama politik dengan kerajaan PN melalui Mesyuarat Biro Politik Majlis Tertinggi UMNO. – K! ONLINE.


‘Maafkan saya rakyat Sabah, saya menyesal’
Oleh KOSMO!

15 Oktober 2020, 9:37 pm
Oleh IVAN AMIRUL
KOTA KINABALU – Lelaki terlibat dalam rakaman suara menghina serta menuduh rakyat Sabah sebagai punca peningkatan kes Covid-19 tampil membuat permohonan maaf hari ini.
Menerusi sebuah video berdurasi 1 minit 18 yang dimuatnaik melalui aplikasi WhatsApp, lelaki yang sudah berusia itu memohon maaf kepada rakyat Sabah dan mengakui kesalahannya.
“Kepada rakyat Sabah yang berada di Malaysia terutama berada di Johor… saya pada dua hari lepas ada marah dan memaki dengan orang Sabah. Hari ini saya minta maaf sebab saya terlepas cakap.
“Saya minta pada rakyat Sabah tidak kira di mana berada, saya minta maaf banyak-banyak. Maafkan saya,” katanya.
Terdahulu, mesej rakaman suara berdurasi 34 saat tular dua hari lalu menerusi aplikasi WhatsApp dipercayai dibuat seorang lelaki dari Johor yang menghina dan menuduh rakyat Sabah sebagai punca peningkatan kes Covid-19 di negara ini.

Susulan itu, Pesuruhjaya Polis Sabah, Datuk Hazani Ghazali dalam sidang media pagi tadi akan menjalankan siasatan untuk mengesan individu terbabit.
Kes disiasat mengikut Seksyen 233 Akta Komunikasi Dan Multimedia. – K! ONLINE


‘Kalau saya rakyat pun, dah jijik dengan politik’ – Sulaiman
Oleh KOSMO!

15 Oktober 2020, 9:05 pm
Oleh MUHAMAD AIMY AHMAD
ALOR GAJAH – Ketua Menteri, Datuk Seri Sulaiman Md. Ali mengakui kemelut politik yang berlaku ketika ini akan menyebabkan rakyat bertambah muak.
Menurut beliau, hubungan antara parti yang membentuk kerajaan Perikatan Nasional (PN) sepatutnya dijaga dengan baik bagi memastikan pentadbiran berjalan lancar.
Sulaiman berkata, isu politik atau peralihan kuasa tidak wajar berkumandang buat masa ini ketika negara masih berdepan pandemik Covid-19.
“Saya nak sampaikan (agar) henti pasal politik, janganlah politik 24 jam kerana banyak perkara nak diselesaikan dan apabila sampai masanya (Pilihan Raya Umum) kelak kita hadapinya.
“Buat masa ini hubungan yang ada kita jaga baik-baik. Kalau saya rakyat pun dah jijik dengan politik ini, Covid-19 libatkan politik, esok kalau dia sakit perut pun dia cakap ini politik punya hal,” katanya selepas merasmikan Galeri Interaktif Planetarium Al-Khawarizmi, Kompleks Falak Al-Khawarizmi di Tanjung Bidara hari ini.

Isnin lalu, UMNO membuat pertimbangan untuk menarik diri daripada menyokong gabungan politik PN pimpinan Perdana Menteri, Tan Sri Muhyiddin Yassin.
Kenyataan itu timbul selepas Presiden PKR, Datuk Seri Anwar Ibrahim menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada pagi Isnin.
Sementara itu, Sulaiman yang juga Ahli Dewan Undangan Negeri (ADUN) Lendu menegaskan kerajaan negeri pimpinannya masih berjalan seperti biasa sehingga hari ini. – K! ONLINE


9 anggota penyelamat maut selepas kejadian tanah runtuh
Oleh KOSMO!

15 Oktober 2020, 9:17 pm
HUE, Vietnam – Seramai sembilan petugas penyelamat ditemui mati selepas satu usaha menyelamat sekumpulan pekerja dari sebuah loji janakuasa yang tertimbus akibat kejadian tanah runtuh di tengah Vietnam, kata pihak berkuasa hari ini.
Banjir buruk dan kejadian tanah runtuh akibat hujan lebat di rantau itu menyebabkan sekurang-kurangnya 40 orang terkorban pada minggu lalu.
Satu laman web agensi kerajaan melaporkan 17 pekerja di sebuah stesen hidro kuasa hilang susulan satu kejadian tanah runtuh. Mayat seorang pekerja lain turut ditemui.

Satu pasukan penyelamat, terdiri daripada 13 anggota, berdepan kesulitan dan sembilan daripada mereka ditemui mati.
BACA >> 30 maut akibat hujan lebat di India
Kawasan tengah dan utara Vietnam berdepan dua kejadian ribut, membawa hujan lebat yang mencetuskan beberapa kejadian tanah runtuh di kawasan pergunungan.

Hampir satu juta penduduk terjejas akibat hujan lebat dan lebih 200,000 rumah telah ditenggelami air.

Di Kemboja, banjir turut dilaporkan berlaku di kawasan barat laut negara itu.
Seramai 13 orang terbunuh termasuk lima kanak-kanak, menurut agensi pengurusan komuniti bencana kebangsaan.
Lebih 190,000 penduduk terjejas dan kira-kira 12,000 lagi terpaksa dipindahkan. – AFP


Agresif promosi jus roselle di seluruh negara tahun depan
Oleh KOSMO!

15 Oktober 2020, 9:02 pm
KLANG – Sorrellicious Legacy mahu produk jualannya, jus dan kordial roselle berjaya menembusi pasaran lebih meluas di seluruh negara menjelang tahun depan.
Pengasas syarikat, Siti Suraya Sharif berkata, misi tersebut bakal dicapai melalui usaha syarikat meningkatkan strategi pemasaran dan menawarkan peluang perniagaan berpotensi kepada pengedar.
“Kami memiliki pelan pemasaran yang baik untuk usahawan yang bercadang mengedarkan produk jus dan kordial roselle.
“Bagi mereka yang aktif dalam bisnes ini, pastinya pendapatan mereka boleh mencecah kepada kira-kira RM5,000 sebulan,” katanya ketika ditemui di pejabatnya di Johan Setia di sini baru-baru ini.
Sorrellicious Legacy mula beroperasi tahun lalu bersama rakan kongsinya, Farhana Nasrun.
Siti Suraya menjelaskan, roselle merupakan sejenis tumbuhan herba semulajadi yang mengandungi kandungan vitamin C, vitamin D, B1,kalsium, Magnesium, Beta-Carotene dan Omega-3 serta antioksidan yang baik untuk kesihatan.

Sorrellicious Legacy mula beroperasi tahun lalu bersama rakan kongsinya itu.
Selain itu, Siti Suraya berkata, pihaknya kini dalam rangka kerjasama dengan penduduk kampung di Johan Setia untuk projek penanaman pokok roselle secara komersial dan lebih meluas.
“Kerjasama itu akan membolehkan syarikat membeli hasil roselle yang matang bagi memastikan bekalan sentiasa mencukupi” katanya.


Samaiden Group disenarai secara virtual di Pasaran ACE
Oleh MUHAMMAD IKHWAN IDERIS

15 Oktober 2020, 9:11 pm
KUALA LUMPUR – Syarikat konsultan perkhidmatan alam sekitar dan tenaga boleh diperbaharui, Samaiden Group Bhd. menjadi firma pertama yang disenaraikan secara virtual oleh Bursa Malaysia Bhd. (Bursa Malaysia), di pasaran ACE semalam.
Ia adalah perkhidmatan terbaharu yang disediakan Bursa Malaysia susulan Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya bermula 14 hingga 27 Oktober ini.
Terdapat empat lagi syarikat yang dijadualkan disenaraikan sepanjang tempoh tersebut iaitu Cable Group Bhd. (16 Oktober), Aneka Jaringan Holdings Bhd. (20 Oktober), Mr DIY Group (M) Bhd. (26 Oktober) dan Econframe Bhd. (27 Oktober).

Majlis penyenaraian disiarkan secara langsung menerusi laman Facebook Bursa Marketplace.
Ketua Pegawai Eksekutif Bursa Malaysia, Datuk Muhamad Umar Swift berkata, upacara penyenaraian di Bursa Malaysia kebiasaannya menandakan kejayaan yang penting dalam kitaran hidup syarikat.
“Acara ini biasanya menarik banyak tetamu undangan syarikat untuk berkumpul meraikannya bersama pemilik dan penganjur, dimulakan dengan tradisi memukul gong semasa pembukaan pasaran.

“Dalam PKPB, kami gembira dapat mengekalkan tradisi ini dan akan terus memanfaatkan teknologi untuk menyesuaikan budaya dengan perubahan persekitaran yang berterusan, sambil sentiasa mengutamakan kesihatan dan keselamatan pihak berkepentingan,” katanya menerusi siaran akhbar yang dikeluarkan semalam.
Saham Samaiden ditutup pada harga RM0.805 dengan permodalan pasaran berjumlah RM169.05 juta dalam sesi dagangan semalam.


Tiga surat amaran ingkar SOP
Oleh KOSMO!

15 Oktober 2020, 9:48 pm
Oleh NUR ALINA HASSAN
TANGKAK- Tiga surat amaran dikeluarkan terhadap pemilik premis dan individu di sekitar daerah ini selepas mereka didapati ingkar dalam pematuhan prosedur operasi standar (SOP) Perintah Kawalan Pergerakan Pemulihan (PKPP).
Timbalan Ketua Polis Daerah Tangkak, Deputi Superintendan Idris Abdul Rahman berkata, dalam operasi bersepadu bersama Kementerian Kesihatan (KKM) dan Majlis Daerah Tangkak (MDT) semalam, surat amaran dikeluarkan berikutan kegagalan mereka memakai penutup mulut dan hidung.
“Operasi pemantauan PKPP ini diadakan bertujuan mengelakkan orang ramai daripada alpa terhadap pematuhan SOP. Kita percaya sekiranya tiada tindakan turun padang seumpama ini, tahap kesederan itu akan semakin rendah sekaligus menyumbang kepada angka kes jangkitan.
“Operasi ini bukan mahu mencari kesalahan semata-mata, ia lebih tertumpu dalam usaha mendidik masyarakat khususnya warga Tangkak. Kita masih boleh berkompromi dengan memberikan surat amaran terlebih dahulu, namun sekiranya mereka ingkar dan degil, kompaun akan terus diberikan,” katanya ketika ditemui.
Terdahulu, sebanyak empat buah lokasi dipilih membabitkan kawasan tumpuan orang ramai iaitu Pasaraya TF, Medan Selera Taman Tangkak Jaya, Restoran Tangkak Kopitiam dan Restoran Nanyang Kopitiam.

Operasi melibatkan 31 anggota dari kesemua agensi itu turut disertai Pegawai Perubatan Pejabat Kesihatan Daerah, Dr. Firdaus Ashraf Mahzan dan Setiausaha MDT Mohd. Nurul Amin Abd. Rahman. -K! ONLINE


5 dihukum mati kes cabul kehormatan beramai-ramai
Oleh KOSMO!

15 Oktober 2020, 10:04 pm
DHAKA – Sebuah mahkamah Bangladesh hari ini menjatuhkan hukuman mati ke atas lima lelaki berhubung satu kes rogol beramai-ramai tahun 2012, membabitkan seorang remaja perempuan berumur 15 tahun.
Hukuman dijatuhkan oleh satu tribunal khas di daerah Tangail, wilayah tengah Bangladesh. Tribunal itu ditubuhkan untuk menguruskan kes-kes penderaan ke atas wanita dan kanak-kanak.
Pendakwa raya Nasim Ahmed berkata, teman lelaki mangsa membawanya ke satu kawasan tebing sungai iaitu lokasi kejadian rogol.
Mangsa dirogol teman lelaki bersama dua rakan lain. Dua individu lain membantu mereka melakukan jenayah rogol berkenaan.
“Semua lima (lelaki) didapati bersalah dan dijatuhkan hukuman mati,” kata Nasim.
Sabitan itu adalah yang pertama selepas kerajaan pimpinan Perdana Menteri Sheikh Hasina memperkenalkan hukuman mati untuk kesalahan rogol pada minggu ini.

Sebelum ini, pesalah jenayah rogol berkumpulan akan dihukum mati. Bagaimanapun, perbuatan rogol membabitkan satu pesalah cuma dipenjara seumur hidup, jika disabitkan kesalahan.
Hanya kira-kira tiga peratus kes rogol akan berakir dengan sabitan bersalah.
Sekurang-kurangnya 208 kes rogol berkumpulan dilaporkan sepanjang tempoh sembilan bulan pertama tahun ini, menurut Ain o Salish Kendra, seorang aktivis kumpulan hak asasi.
Bangladesh sudah menjatuhkan hukuman gantung sampai mati ke atas 23 orang sejak 2013, manakala 1,718 lagi masih menunggu giliran untuk hukuman sama. – AFP


Solat Jumaat, fardu berjemaah dibenarkan di KL, Putrajaya
Oleh KOSMO!

15 Oktober 2020, 9:42 pm
Oleh MOHD. HUSNI MOHD. NOOR
PUTRAJAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini memperkenan solat Jumaat dibenarkan dengan jemaah tidak melebihi 50 orang ketika pelaksanaan Perintah Kawalan Bersyarat (PKPB) di Wilayah Persekutuan Kuala Lumpur dan Putrajaya.
Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, Al-Sultan Abdullah menitahkan supaya solat Jumaat dibenarkan di masjid dan surau dengan penjarakan satu meter antara jemaah.
Beliau berkata, Al-Sultan Abdullah turut perkenan supaya solat fardhu tidak melebihi 20 orang dan jemaah tertakluk kepada keluasan dewan solat masjid dan surau dengan penjarakan satu meter antara jemaah.
“Setelah berbincang dengan Mufti Wilayah Persekutuan dan Jabatan Agama Islam Wilayah Persekutuan (Jawi), keputusannya telah dipersembahkan kepada Yang di-Pertuan Agong
“Sukacita dimaklumkan bahawa Yang di-Pertuan Agong telah menzahirkan titah perkenan berkenaan,” katanya dalam kenyataan hari ini.

Katanya, jemaah bagi solat Jumaat dan solat fardu berkenaan akan ditentukan oleh Jawatankuasa Kariah Masjid dan Surau Jumaat masing masing melalui jemputan atau kaedah terbaik yang diputuskan bersesuaian di bawah kariah masing masing.
Zulkifli berkata, mesyuarat Majlis Keselamatan Negara (MKN) yang dipengerusikan Perdana Menteri, Tan Sri Muhyiddin Yassin semalam memutuskan untuk membenarkan pelaksanaan solat Jumaat di masjid dan surau Jumaat ketika penguatkuasaan PKPB di Selangor, Kuala Lumpur dan Putrajaya.
Menurutnya, kebenaran itu dengan bilangan jemaah yang terhad bergantung kepada pertimbangan pihak berkuasa agama di setiap negeri.
“Saya mengambil maklum akan luahan umat Islam dalam Wilayah Persekutuan yang inginkan kebenaran pelaksanaan solat Jumaat dan solat fardhu ketika tempoh penguatkuasaan PKPB diteliti semula bagi membolehkan lebih ramai jemaah mengimarahkan masjid dan surau Jumaat dalam Wilayah Persekutuan,” katanya.
Katanya, kerajaan amat prihatin akan usaha pengimarahan rumah ibadah pada masa ini.
Tambahnya lagi, beliau berharap Jawi dapat memastikan semua prosedur operasi standard (SOP) dapat dipatuhi sebaiknya oleh jemaah demi kemaslahatan bersama. – K! ONLINE


Semua pihak diseru patuh SOP
Oleh LUQMAN RIDHWAN MOHAMED NOR

15 Oktober 2020, 10:21 pm
KUALA LUMPUR – Semua pihak dinasihati untuk mematuhi prosedur operasi standard (SOP) pencegahan wabak Covid-19 bagi memastikan usaha Kementerian Kesihatan memerangi wabak itu membuahkan hasil.
Ketua Pengarah Kesihatan, Tan Sri Dr. Noor Hisham Abdullah berkata, SOP yang disediakan harus dipatuhi tanpa mengira latar belakang mereka.
Bahkan, katanya, kini bukan masanya untuk berpecah belah dan menyalahkan mana-mana pihak.
“Tidak kira siapa anda, patuhilah SOP. Bantu petugas barisan hadapan dan mereka yang bekerja di sebalik tabir tanpa mengira penat lelah sejak 10 bulan lalu.
“Bantu kami agar kami boleh terus membantu anda. Duduk di rumah selagi boleh, jika tidak patuhilah SOP,” katanya dalam satu kenyataan di laman Facebook di sini hari ini.
Menurut Noor Hisham, orang ramai juga tidak boleh hanya mengharapkan pihak berkuasa semata-mata untuk pematuhan SOP.

Sebaliknya, katanya, kesihatan awam dan keselamatan boleh dicapai sekiranya langkah-langkah perubatan awam dan nasihat difahami dan diamalkan.
Pada masa sama, beliau berkata, semua pihak terutamanya golongan pemimpin komuniti, pertubuhan bukan kerajaan dan ahli akademik harus mendidik masyarakat mengenai aspek pematuhan.
“Kita mesti bekerjasama untuk negara,” katanya. – K! ONLINE


Pengeluaran awal sarung tangan Mah Sing dijangka April 2021
Oleh MUHAMMAD IKHWAN IDERIS

15 Oktober 2020, 9:16 pm
KUALA LUMPUR – Mah Sing Healthcare Sdn. Bhd. (Mah Sing Healthcare) berhasrat menjadi salah satu daripada lima pengeluar sarung tangan utama di negara ini.Mah Sing Healthcare adalah anak syarikat milik penuh Mah Sing Plastics Industries Sdn. Bhd. (MSPI).
Penceburan dalam bidang sarung tangan adalah sebahagian daripada pelan syarikat induknya, Mah Sing Group Bhd. (Mah Sing) untuk mempelbagaikan perniagaannya.
Pengasas dan Pengarah Urusan Kumpulan Mah Sing, Tan Sri Leong Hoy Kum berkata, untuk fasa pertama, kilang pengeluaran sarung tangan nitril dan getah dibangunkan dengan memiliki 12 barisan pengeluaran dengan kapasiti 3.68 bilion keping sarung tangan setahun.
Projek tersebut melibatkan pelaburan sehingga RM150 juta.
Menurutnya, dua barisan pengeluaran awal dijangka mula beroperasi pada April 2021, dengan pertambahan dua barisan pengeluaran baharu setiap bulan selepas itu.
“Dalam pelan pembangunan fasa kedua, kami mempunyai pilihan untuk menyewa atau membeli kawasan seluas 26,709 meter persegi bersebelahan kilang pertama di Kapar untuk menempatkan 12 lagi barisan pengeluaran, seterusnya menggandakan kapasiti.

“Pada akhirnya, kami berhasrat untuk memiliki 100 barisan pengeluaran dengan kapasiti 30 bilion keping setahun,” katanya pada sidang akhbar yang dibuat secara maya di sini semalam.
Turut hadir  Menteri di Jabatan Perdana Menteri (Tugas-tugas Khas), Datuk Seri Mohd. Redzuan Md. Yusof.
Menurut Hoy Kum, permintaan sarung tangan dijangka terus mengalami pertumbuhan pesat selepas pandemik.
Faktor lain kepada perkembangan tersebut ialah peningkatan kesedaran dalam penjagaan kebersihan selain adaptasi syarat lebih ketat yang memandatkan penggunaan sarung tangan dalam industri seperti makanan dan hotel.


Tarik balik sokongan rugikan UMNO – Ahmad Faizal
Oleh MUHAMAD TARMIZE MOHD NOR

15 Oktober 2020, 7:18 pm
IPOH – Pertimbangan UMNO untuk menarik balik sokongan mereka kepada kerajaan Perikatan Nasional (PN) sekarang akan merugikan parti itu sendiri.
Timbalan Presiden Parti Pribumi Bersatu Malaysia (Bersatu), Datuk Seri Ahmad Faizal Azumu berkata, beliau sendiri menyatakan UMNO tidak akan berbuat demikian walaupun kenyataan tersebut bukanlah pendirian parti Bersatu.
“Saya tidak fikir UMNO akan menarik semula sokongan kepada kerajaan PN sekarang. Sudah tentu ia tidak memberi kelebihan kepada UMNO dan ahli yang mereka wakili iaitu orang Melayu.
“Saya tidak fikir UMNO akan buat sesuatu yang merugikan mereka, ini pandangan peribadi saya. Terpulanglah kepada mereka,” katanya ketika ditemui pemberita selepas merasmikan Majlis Sambutan Hari Inovasi peringkat negeri Perak di sini hari ini.
Beliau berkata demikian ketika diminta mengulas mengenai kenyataan UMNO semalam yang mempertimbangkan akan menarik semula sokongan kepada PN.
Ahmad Faizal yang juga Menteri Besar Perak itu berkata, setakat ini masih tiada sebarang perbincangan di peringkat tertinggi parti itu berhubung perkara tersebut memandangkan Presidennya, Tan Sri Muhyiddin Yassin masih lagi menjalani kuarantin kendiri.

“Belum ada lagi perbincangan dengan Presiden buat masa ini. Kalau dipanggil untuk bermesyuarat, pasti kami akan memberikan pandangan.
“Bagaimanapun sekarang ini kami lebih ke arah ingin menstabilkan kerajaan dan membantu menyelesaikan masalah ekonomi rakyat dan negara serta bersama-sama melawan pandemik Covid-19 daripada terus berpolitik,” katanya.
Katanya, ia bukan masa yang sesuai untuk dia dan pemimpin di dalam Muafakat Nasional (MN) untuk berpecah, bahkan mereka sepatutnya memastikan kerajaan sekarang berada dalam keadaan stabil untuk mentadbir negara.  – K! ONLINE


Kerajaan perlu teliti semula struktur cukai yang tinggi
Oleh KOSMO!

15 Oktober 2020, 8:55 pm
KUALA LUMPUR – Kerajaan perlu meneliti semula struktur cukai yang tinggi di negara ini khususnya bagi sektor tembakau.
Dalam pembentangan Belanjawan 2021 oleh Menteri Kewangan, Tengku Datuk Seri Zafrul Abdul Aziz pada awal November ini, isu cukai bakal menjadi perhatian masyarakat dalam menghadapi persekitaran ekonomi sukar.
Penganalisis Ekonomi, Pankaj Kumar berkata, isu lain yang perlu diberi perhatian ialah kehilangan hasil cukai ekoran perdagangan rokok seludup yang telah berleluasa sebelum ini.

“Menutup perbezaan harga antara produk sah dengan seludup bakal menghentikan perniagaan rokok seludup daripada pasaran kerana marginnya akan terhapus dan mereka yang terlibat tidak akan meneruskan kegiatan jenayah,” katanya dalam kenyataan yang dikeluarkan di sini semalam.
Pankaj menjelaskan, perdagangan rokok seludup adalah yang terbesar dan paling rumit daripada semua sektor yang terkesan oleh ekonomi gelap.
Menurut beliau, kajian terbaharu mendapati enam daripada 10 rokok yang dijual di Malaysia hari ini adalah tidak sah, ini telah mengakibatkan kerajaan menanggung kerugian lebih daripada RM5 bilion setahun daripada cukai eksais.
“Bagi mengurangkan perluasan dagangan rokok seludup, pendekatan pelbagai serampang perlu dilaksanakan termasuk meningkatkan penguatkuasaan, pembaharuan cukai dan pendidikan kepada orang awam mengenai bahaya rokok seludup,” jelasnya.

Selain itu, Pankaj menerangkan, pendidikan juga kritikal bagi membanteras perdagangan rokok seludup dan ekonomi gelap.
Menurutnya, usaha perlu diambil untuk meningkatkan pengetahuan orang ramai agar tidak membeli produk kontraban atau barangan tiruan.


Penjawat awam rugi lebih RM600,000 ditipu sindiket Love Scam
Oleh KOSMO!

15 Oktober 2020, 7:41 pm
Oleh ROHANA MOHD. NAWI
BACHOK – Seorang penjawat awam tidak sempat menikmati hasil jualan tanah apabila mengalami kerugian lebih RM600,000 selepas terpedaya janji manis seorang ahli perniagaan yang mendakwa dirinya tinggal di United Kingdom.
Ketua Polis Kelantan, Deputi Komisioner Shafien Mamat berkata, wanita yang berusia 52 tahun dari Pasir Puteh dekat sini itu mula mengenali lelaki itu melalui Facebook sejak April lalu.
Menurutnya, sepanjang perkenalan mereka, suspek telah menawarkan hadiah wang tunai dolar Amerika Syarikat (AS) dan barang kemas kerana mangsa sanggup berkenalan dengannya.
Bagaimanapun, lelaki terbabit telah mengarahkan mangsa membuat pelbagai jenis bayaran antaranya pelepasan wang tunai, insurans, sijil pelepasan United Nation, pengesahan bebas bahan kimia dan sijil antipengubahan wang haram.
“Pada peringkat awal, mangsa yang juga seorang ibu tunggal telah membuat transaksi berjumlah RM1,350 ke akaun bank tempatan milik individu kononnya pegawai syarikat kurier.

“Dalam masa sama, mangsa dimaklumkan bungkusan terbabit mengandungi wang berjumlah AS$295,000 dan barang kemas bernilai AS$85,000,” katanya.
Menurut Shafien, mangsa telah melakukan banyak transaksi ke beberapa akaun milik individu berbeza berjumlah RM615,000 sehingga bulan September lalu.
Katanya, mangsa berbuat demikian selepas menerima panggilan daripada syarikat kurier yang memaklumkan akan membuat laporan kepada kerajaan sekiranya gagal membuat pembayaran.
“Sindiket itu telah menggertak mangsa jika tidak membuat pembayaran, dia boleh dihukum penjara 15 tahun dan denda RM5 juta kerana bersubahat membawa masuk wang dengan jumlah yang besar ke dalam negara ini.
“Mangsa yang mengesyaki dia telah ditipu kemudian memaklumkan kepada keluarga sebelum membuat laporan polis di Ibu Pejabat Polis Daerah (IPD) Pasir Puteh semalam,” katanya.
Kes disiasat mengikut Seksyen 420 Kanun Keseksaan kerana menipu. – K! ONLINE


106 warga JSJK Bukit Aman diarah kuarantin
15 Oktober 2020, 7:37 pm
KUALA LUMPUR – Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob diarahkan kuarantin kendiri susulan seorang pegawai bank yang menyertai mesyuarat bersama jabatan itu dilaporkan positif Covid-19.
Selain beliau, seramai 105 individu termasuk kakitangan awam yang bekerja di bahagian JSJK Bukit Aman di Menara KPJ turut diarahkan kuarantin kendiri selama 14 hari.
Timbalan Ketua Polis Negara, Datuk Seri Acryl Sani Abdullah Sani ketika dihubungi Kosmo! berkata, 106 individu itu terdiri daripada 70 pegawai, 19 anggota dan 17 kakitangan awam.
“Kesemua mereka diarahkan kuarantin kendiri selama 14 hari susulan seorang pegawai bank yang hadir dalam mesyuarat di pejabat JSJK pada 5 Oktober lalu disahkan positif Covid-19 beberapa hari kemudian.
“Sebaik mengetahui perkara itu, seramai 106 individu diarahkan jalani kuarantin kendiri,” katanya. – K! ONLINE


Flex tawar 3,500 peluang pekerjaan baharu
Oleh KOSMO!

15 Oktober 2020, 8:44 pm
KUALA LUMPUR – Syarikat teknologi global, Flex berhasrat menambah tenaga kerja sebanyak 20 peratus dalam tempoh setahun, melibatkan 3,500 peluang pekerjaan baharu.
Naib Presiden Operasi Flex, Viswanathan Paramasivam berkata, ini termasuk jurutera, juruteknik, pemeriksa kawalan kualiti, kakitangan di bahagian pembelian, pentadbir program dan operator pengeluaran.
Antara produk yang dibangunkan dan dihasilkan Flex ialah peralatan dan kelengkapan penjagaan kesihatan sistem bunyi dan audio, pencetak perindustrian dan pembersih vakum robotik.

“Hal ini meletakkan Flex di kedudukan yang sangat baik untuk mewujudkan lebih banyak peluang pekerjaan,” katanya dalam kenyataan yang dikeluarkan di sini semalam.
Flex merupakan salah satu majikan terbesar di Malaysia, dengan memiliki lebih 18,000 kakitangan di 12 fasiliti terletak di Johor, Pulau Pinang dan Selangor.

Syarikat yang menyambut ulang tahun ke-30 penubuhan di Malaysia tahun ini telah merekrut lebih 9,000 kakitangan pelbagai jawatan bagi tempoh sembilan bulan pertama tahun 2020 dan lebih 6,000 pekerja baharu diambil semasa tempoh Perintah Kawalan Pergerakan (PKP).

Sejak penubuhannya pada 1990, Flex telah melabur sebanyak RM4.6 bilion untuk operasinya di negara ini.


PKPB: Sekolah di Labuan tutup libatkan 19,262 pelajar
Oleh NOR IDAYU BOSRO

15 Oktober 2020, 8:01 pm
PUTRAJAYA – Sebanyak 31 buah institusi pendidikan yang berdaftar dengan Kementerian Pendidikan (KPM) di Labuan ditutup mulai Sabtu sehingga 30 Oktober depan selaras dengan pelaksanaan Perintah Kawalan Pergerakan Bersyarat (PKPB) di Wilayah Persekutuan itu.
KPM dalam satu kenyataan berkata, penutupan institusi pendidikan itu melibatkan 19,262 murid dan pelajar di institusi pendidikan termasuk tadika, sekolah harian, sekolah berasrama penuh, sekolah swasta, Kolej Vokasional, Kolej Matrikulasi dan Institut Pendidikan Guru (IPG).
Penutupan itu juga akan melibatkan institusi pendidikan di bawah KPM yang mempunyai asrama dan ibu bapa serta penjaga perlu mengambil murid yang tinggal di asrama tersebut untuk pulang.
“Bagaimanapun, murid yang menunggu untuk diambil ibu bapa atau murid yang ingin terus kekal berada di asrama sekolah dan Kolej Vokasional sepanjang tempoh penutupan sekolah akan berada di bawah penjagaan warden asrama.
“Keperluan makan dan minum murid sepanjang tempoh tersebut akan disediakan oleh pihak institusi pendidikan,” katanya di sini hari ini.
KPM berkata, pelajar yang masih berada di asrama Kolej Matrikulasi Labuan dibenarkan pulang tetapi perlu mematuhi prosedur operasi stadard (SOP) yang ditetapkan oleh negeri destinasi masing-masing.

“Bagi murid yang perlu menduduki peperiksaan antarabangsa seperti yang dijadualkan, mereka hendaklah mendapatkan surat daripada sekolah masing-masing untuk menghadiri peperiksaan,” katanya.
Sementara itu, KPM berkata, pentadbir institusi pendidikan diarah untuk memastikan guru-guru serta murid melaksanakan pengajaran dan pembelajaran di rumah mengikut kesesuaian guru dan murid sepanjang tempoh penutupan sekolah.
“Manual pengajaran dan pembelajaran di rumah boleh dimuat turun di portal rasmi www.moe.gov.my,” katanya. – K! ONLINE


Firefly bakal mulakan operasi pesawat tahun depan
Oleh KOSMO!

15 Oktober 2020, 8:36 pm
KUALA LUMPUR – Malaysia Aviation Group (MAG) melalui anak syarikatnya, Firefly Airlines (Firefly) bakal  memulakan operasi pesawat menjelang suku pertama tahun depan.
Ketua Pegawai Eksekutif Kumpulan MAG, Kapten Izham Ismail berkata, melalui rancangan terbaharu itu, Firefly akan menambah kepada  10 pesawat secara berfasa untuk penerbangan domestik, Asia Tenggara dan Asia Pasifik dari Lapangan Terbang Antarabangsa Pulau Pinang (LTAPP).
Menurut beliau, berdasarkan ramalan yang ada, penerbangan domestik dan jarak dekat adalah yang paling mendapat permintaan dalam persekitaran ini, maka secara komersialnya, wajar untuk Firefly memenuhi permintaan ini tetapi dari sebelah utara.

“Ini sejajar dengan Pelan Perniagaan Jangka Panjang (LTBP 2.0) kumpulan yang telah disusun semula untuk disesuaikan dengan persekitaran semasa serta masa hadapan selepas Covid-19, dengan fokus terhadap mengukuhkan pendapatan setiap anak syarikat,” katanya dalam kenyataan yang dikeluarkan di sini semalam.
Izham menjelaskan, melalui pelan baharu itu, Firefly akan melengkapkan Malaysia Airlines (MAS) dalam memenuhi pasaran libur sementara mempelbagaikan asasnya untuk menghubungkan bandar sekunder  ke Malaysia Timur, Thailand, Indonesia dan SIngapura.
Firefly  akan turut mengguna pakai sumber dan bakat sedia ada dari MAG dengan kemungkinan menggunakan pesawat Boeing 737-800 dari MAS.


30 maut akibat hujan lebat di India
Oleh KOSMO!

15 Oktober 2020, 8:42 pm
HYDERABAD, India – Sekurang-kurangnya 30 orang terbunuh akibat hujan lebat dan banjir di selatan India, menurut pihak berkuasa hari ini.
Di bandar Hyderabad, seramai sembilan orang terkorban selepas satu tembok dinding menghempap mereka manakala 10 lagi maut akibat renjatan elektrik serta lemas, menurut pegawai tempatan.
Beberapa gambar menunjukkan sejumlah kereta dihanyutkan air, jambatan ditenggelami air yang melimpah dari tebing sungai dan banyak trak terperangkap di kawasan jalan raya sejak banjir semalam.
Seramai lapan ahli keluarga yang berdiri di beranda kediaman mereka untuk melihat hujan turut dihanyutkan dalam satu kejadian banjir secara tiba-tiba di Hyderabad.
Dua anggota keluarga itu ditemui mati manakala enam lagi masih dicari, menurut Times of India.
Anggota tentera dan Pasukan Tindak Balas Bencana Kebangsaan dikerah untuk membantu memindahkan penduduk yang terperangkap.

Ahli kaji cuaca menyatakan banjir itu berlaku disebabkan satu lekukan di Teluk Bengal.
Negeri Telangana dilaporkan paling teruk terjejas tetapi bah juga berlaku di negeri Andhra Pradesh dan Karnataka. – AFP


AFC terima pakai format MFL naik, singkir pasukan Liga M
Oleh MUHAMMAD ZUHAILY BADLISHAH

15 Oktober 2020, 8:57 pm
KUALA LUMPUR – Konfederasi Bola Sepak Asia (AFC) terbuka menerima pendekatan Liga Bola Sepak Malaysia (MFL) mengekalkan format pasukan dinaikkan pangkat dan penyingkiran membabitkan saingan Liga Super dan Liga Premier musim ini.
Setiausaha Agung AFC, Datuk Windsor Paul John berkata, perkara itu tertakluk kepada peraturan yang telah ditetapkan MFL meskipun saingan Liga Malaysia (Liga M) musim ini cuma berjalan satu pusingan iaitu 11 perlawanan disebabkan penularan pandemik Covid-19.
Menurutnya, setiap badan pengelola liga negara masing-masing mempunyai pendekatan tersendiri selepas mengambil kira keperluan terhadap sebarang keputusan membabitkan kepentingan semua rakan kongsi.
“Bagi AFC, kami akan menghormati jika keputusan itu diambil FAM (Persatuan Bola Sepak Malaysia) dan MFL selain perkara tersebut ada dibincangkan bersama semua pihak berkepentingan mewakili semua pasukan bertanding.
“Dalam situasi penularan Covid-19 yang masing berleluasa sekarang, mungkin banyak pertimbangan perlu diperhalusi termasuk soal promosi serta penyingkiran asalkan sesuatu pertandingan itu masih berjalan pada musim ini.
“Kami boleh menerima pendekatan yang dipilih asalkan ia bukan bersifat di luar semangat kesukanan dalam sesuatu pertandingan,” katanya dalam satu kenyataan hari ini.

Ketua Pegawai Eksekutif MFL, Datuk Ab. Ghani Hassan baru-baru ini mengesahkan pihaknya telah menerima cadangan daripada enam pasukan yang mahukan tiada penyingkiran Liga Super ke saingan Liga Premier musim depan. – K! ONLINE


MR D.I.Y terima Anugerah Kepimpinan Pasaran Perkakas Rumah Runcit Malaysia
Oleh KOSMO!

15 Oktober 2020, 8:05 pm
KUALA LUMPUR – MR D.I.Y. Group (M) Bhd. (MR D.I.Y”) telah  menerima Anugerah Kepimpinan Pasaran Perkakas Rumah Runcit Malaysia pada majlis Anugerah Amalan Terbaik Frost & Sullivan 2020.
Naib Presiden Pemasaran MR DIY, Andy Chin berkata, pengiktirafan tersebut dicapai atas usaha gigih peruncit perkakas rumah itu membangunkan jenamanya yang meliputi  MR. D.I.Y., MR. TOY dan MR. DOLLAR yang turut menerima  anugerah daripada firma perunding perniagaan global tersebut bagi pencapaiannya dalam industri perkakas rumah runcit di Malaysia.

Anugerah Amalan Terbaik ini mengiktiraf insan dan organisasi yang telah mempelopori  inovasi atau memainkan peranan penting sebagai perintis dan menunjukkan pencapaian  luar biasa dalam strategi dan proses.
Kebanyakan penerima anugerah telah berusaha  selama berbulan-bulan dan bertahun-tahun untuk melakukan sesuatu yang bermakna dalam syarikat dan industri masing-masing.
“Kami amat bersyukur dengan kemenangan ini, khususnya dalam suasana luar biasa masa kini yang telah  mewujudkan persekitaran ekonomi yang amat mencabar. Kami juga amat menghargai  anugerah berprestij yang diterima daripada salah sebuah organisasi yang tersohor dan  dihormati seperti Frost & Sullivan.”
“Penerimaan anugerah ini membuktikan usaha konsisten dan inovatif kami untuk  menjadi pemimpin pasaran dalam industri perkakas rumah runcit,” katanya dalam kenyataan yang dikeluarkan di sini semalam.

Chin menjelaskan, pencapaian ini adalah  berkat dedikasi dan kesungguhan setiap seorang daripada kakitangan syarikat terhadap  tugas masing-masing.
“Anugerah ini juga menjadi inspirasi untuk kami terus meningkatkan prestasi demi memberikan perkhidmatan lebih baik  kepada pelanggan dan berkembang maju,” tambah beliau.


KWP lancar program MyGrocer minggu hadapan
Oleh KOSMO!

15 Oktober 2020, 6:17 pm
Oleh MOHD. HUSNI MOHD. NOOR
PUTRAJAYA – Kementerian Wilayah Persekutuan (KWP) akan melancarkan program MyGrocer minggu hadapan iaitu jualan barangan keperluan harian pada harga lebih murah berbanding pasaran.
Menterinya Tan Sri Annuar Musa berkata, pihaknya menjangkakan barangan keperluan harian yang ditawarkan menerusi program itu adalah sekitar 15 hingga 20 peratus lebih murah.
Beliau berkata, pihaknya menyedari keperitan dihadapi warga kota khususnya yang sukar bergerak sepanjang Perintah Kawalan Pergerakan Bersyarat (PKPB).
“Justeru, bagi fasa pertama MyGrocer, kami sudah mengenalpasti 40 lokasi di sekitar Kuala Lumpur sebagai pusat jualan MyGrocer.
“Oleh itu, penduduk tidak perlu keluar jauh untuk mendapatkan barangan keperluan harian itu kerana ia akan dibuka berhampiran kediaman masing-masing,” katanya pada sidang akhbar hari ini.

Katanya, program itu diharap dapat mengurangkan beban dan kos sara hidup bagi warga kota yang terkesan dengan pelaksanaan PKPB.
Annuar berkata, pembekal akan membeli barangan berkenaan pada harga borong dan kemudiannya akan menjualnya kepada warga kota pada harga lebih murah. – K! ONLINE


Lans koperal patah jari diserang sewaktu bertugas
Oleh KOSMO!

15 Oktober 2020, 6:41 pm
ROHANA MOHD. NAWI
BACHOK – Seorang Lans Koperal polis patah jari tangan selepas diserang sekumpulan lelaki ketika sedang menjalankan tugas sewaktu serbuan di sebuah kedai shisha di Lembah Sireh dekat Kota Bharu semalam.
Selain mangsa, Lans Koperal Tuan Hafizuddin Tuan Muhd. Sukadi, 21, seorang pegawai polis wanita, Inspektor N. Indrah turut luka di bahagian muka.
Kedua- dua mangsa mendapat rawatan sebagai pesakit luar di Hospital Raja Perempuan Zainab II (HRPZ II), Kota Bharu.
Ketua Polis Kelantan, Deputi Komisioner Shafien Mamat berkata, kejadian berlaku kira-kira pukul 8.15 malam ketika sepasukan pegawai dan anggotanya menyerbu sebuah premis sewaktu menjalankan Ops Pematuhan Prosedur Operasi Standard (SOP) .
Menurutnya, pihak polis berada di kedai berkenaan bersama Jabatan Sukarelawan Malaysia (Rela) Kelantan dan penguat kuasa Majlis Perbandaran Kota Bharu, Bandar Raya Islam (MPKB-BRI).

Katanya, sewaktu menjalan operasi, mereka diserang oleh sekumpulan lelaki menggunakan botol kaca selain berlaku pergelutan dengan beberapa lelaki sehingga mereka bertindak mencakar dan menumbuk anggota polis.
“Selepas kejadian itu, polis menahan empat lelaki yang berusia antara 23 hingga 28 tahun dipercayai terlibat dalam kejadian itu untuk siasatan lanjut.
“Tiga lelaki itu ditahan di Kota Bharu, manakala seorang lagi di Machang dengan bantuan Rela dan MPKB-BRI. Kita juga sedang mengesan beberapa lagi suspek yang terlibat dalam kejadian itu,” katanya.
Kes disiasat mengikut Seksyen 353 dan 186 Kanun Keseksaan kerana menghalang penjawat awam menjalankan tugas. – K! ONLINE


589 kes baharu, empat kluster baharu
Oleh KOSMO!

15 Oktober 2020, 6:37 pm
Oleh SITI A’ISYAH SUKAIMI
PUTRAJAYA – Sebanyak 589 kes baharu Covid-19 dilaporkan hari ini termasuk daripada empat kluster baharu menjadikan jumlah kes positif sebanyak 18,129 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 586 kes adalah penularan tempatan manakala tiga kes import dari Indonesia dan Ukraine.
“Empat kluster yang dikesan hari ini ialah Kluster Olive di Sabah, Kluster Bah Pasir di Negeri Sembilan dan Putrajaya, Kluster Bah Pengkalan di Perak dan Kluster Saguking di Labuan,” katanya pada sidang akhbar secara langsung di Facebook Live Kementerian Kesihatan (KKM) di sini hari ini.
Noor Hisham berkata, tiga lagi kematian berkaitan Covid-19 dilaporkan menjadikan sebanyak 170 kes kematian sehingga kini dan kesemuanya di Sabah.
Sementara itu, Noor Hisham berkata, sebanyak 409 kes pulih dilaporkan hari ini iaitu jumlah paling tinggi sejak pandemik Covid-19 melanda negara.

Jumlah keseluruhan kes pulih adalah 12,014 setakat hari ini. -K! ONLINE


Dua kakitangan DBKL positif Covid-19
15 Oktober 2020, 6:34 pm
KUALA LUMPUR- Dua kakitangan Dewan Bandaraya Kuala Lumpur (DBKL) disahkan positif Covid-19.
DBKL dalam satu kenyataan berkata, kes pertama merupakan kakitangan di Jabatan Perancangan Bandar bertempat di tingkat 10, Menara DBKL 1, Jalan Raja Laut di sini.
“Dia telah menjalani saringan pada 9 Oktober lalu kerana suaminya ialah kontak kepada pesakit tempat kerjanya di Sime Darby.
“Kakitangan DBKL tersebut telah disahkan positif pada 12 Oktober berserta anak-anaknya,” menurut kenyataan yang dikeluarkan hari ini.
Kata kenyataan itu, kakitangan berkenaan telah menunjukkan tanda-tanda awal seperti sakit tekak sejak 5 Oktober lalu dan telah hadir mesyuarat di Hotel Thistle, Johor Bahru di antara 5 hingga 7 Oktober lalu.
Katanya, kes kedua membabitkan kakitangan daripada Jabatan Kawalan Bangunan di tingkat 26, Menara DBKL 3, Jalan Raja Abdullah.

“Kakitangan tersebut telah menjalani saringan pada 12 Oktober di Klinik Kesihatan kerana merupakan kontak positif dengan ahli keluarga.
“Beliau disahkan positif pada 14 Oktober (semalam),” ujarnya.
Bagi kes kedua, kakitangan berkenaan menunjukkan tanda-tanda selesema dan batuk beberapa hari sebelum mendapatkan rawatan di klinik pada 7 Oktober.
Kedua-dua kakitangan tersebut dirawat di Hospital Sungai Buloh, Selangor.
“Pihak DBKL juga telah melaksanakan operasi nyahkuman secara menyeluruh di Menara DBKL 1, 2 dan 3 mengikut jadual.
“Operasi di ketiga-tiga Menara DBKL berjalan seperti biasa, namun SOP yang ditetapkan oleh Majlis Keselamatan Negara dan Kementerian Kesihatan akan diperketatkan bagi menjamin keselamatan pengunjung dan kakitangan,” menurut kenyataan itu. -K! ONLINE


Kedai serbaneka dipecah masuk, rugi lebih RM14,000
Oleh KOSMO!

15 Oktober 2020, 6:05 pm
Oleh NOOR HAYATI MAMAT
HULU TERENGGANU – Sebuah kedai serbaneka dipecah masuk sebelum wang tunai berjumlah RM14,661.10 yang disimpan di dalam tiga peti besi dilarikan penyamun di Sungai Bajar, Kuala Berang di sini hari ini.
Sebahagian besar wang tunai yang dilarikan dalam kejadian pada pukul 9.40 pagi itu merupakan hasil jualan harian kedai serbaneka berkenaan semalam.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, penolong pengurus kedai serbaneka berkenaan menyedari premis telah dipecah masuk sewaktu mahu memulakan operasi.
“Dia kemudiannya menghubungi pengurus wilayahnya yang ketika itu berada di cawangan kedai serbaneka tersebut di Pasir Puteh, Kelantan untuk memaklumkan kejadian tersebut.
“Pengurus wilayah itu kemudiannya bergegas ke lokasi kejadian sebelum mendapati pejabat kedai serbaneka berkenaan berselerak dan tiga peti besi yang mengandungi wang tunai telah rosak dipecahkan,” katanya di sini hari ini.

Mohd. Adli berkata, pemeriksaan kemudiannya menjumpai kesan umpilan pada tingkat sebuah stor di tingkat dua premis itu sebelum pengurusan kedai serbaneka tersebut menghubungi pihak berkuasa untuk memaklumkan kejadian terbabit.
Beliau berkata, siasatan awal menerusi rakaman televisyen litar tertutup mendapati kedai serbaneka itu telah dipecah masuk seorang lelaki yang memakai penutup muka dipercayai pada awal pagi. – K! ONLINE


Maqis rampas udang krai, ikan laga dari Thailand
Oleh KOSMO!

15 Oktober 2020, 5:59 pm
Oleh JAMLIAH ABDULLAH
BUKIT KAYU HITAM – Jabatan Perkhidmatan Kuarantin dan Pemeriksaan Malaysia (Maqis) Kedah menggagalkan cubaan membawa masuk sebanyak 1,869 ekor udang krai, 79 ekor ikan laga dan 240 kilogram (kg) kekacang bernilai RM58,030 dari Thailand tanpa permit import sah di sini semalam.
Rampasan dengan kerjasama Agensi Kawalan Sempadan Malaysia (Aksem) itu dibuat di Kompleks Imigresen, Kastam, Kuarantin dan Keselamatan (ICQS) Bukit Kayu Hitam di sini kira-kira pukul 11.45 malam.
Pengarah Maqis negeri, P. Lily Rosalind memberitahu, pemeriksaan ke atas sebuah lori menemui sejumlah udang dan ikan serta kekacang yang cuba dibawa masuk dari negara jiran tanpa permit import sah dikeluarkan Maqis.
“Perbuatan mengimport keluaran pertanian tanpa permit dikeluarkan Maqis menjadi kesalahan di bawah Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728).
“Pengimport boleh didenda sehingga RM100,000 atau penjara selama tempoh tidak melebihi enam tahun atau kedua-dua sekali di bawah Seksyen 11(3) akta sama, jika sabit kesalahan,” katanya dalam satu kenyataan hari ini.

Tambahnya, Maqis sentiasa menjalankan pemeriksaan di setiap pintu masuk negara untuk memastikan tumbuhan, haiwan, karkas, ikan, keluaran pertanian dan mikroorganisma yang diimport ke negara ini bebas ancaman perosak, penyakit dan bahan cemar. – K! ONLINE


PPR, MTEN, PA dikecuali sewa tiga bulan
Oleh MOHD RASDAN AHMAD

15 Oktober 2020, 6:11 pm
KUALA LUMPUR – Penghuni Projek Perumahan Rakyat (PPR), Majlis Tindakan Ekonomi Negara (MTEN) dan Perumahan Awam (PA) Dewan Bandaraya Kuala Lumpur (DBKL) dikecualikan bayaran sewa selama tiga bulan mulai Oktober hingga Disember ini.
Pengecualian sewa tersebut adalah sebahagian daripada inisiatif Wilayah Cakna 3 Kementerian Wilayah Persekutuan yang melibatkan peruntukan hampir RM40 juta bagi membantu penduduk di Kuala Lumpur, Putrajaya serta Labuan yang terjejas berikutan pelaksanaan Perintah Kawalan Pergerakan Bersyarat (PKPB).
Menteri Wilayah Persekutuan, Tan Sri Annuar Musa berkata, langkah tersebut melibatkan peruntukan berjumlah RM14.4 juta kepada 40,000 penghuni PPR MTEN dan PA DBKL.
“Seramai 5,830 penjaja dan peniaga kecil berlesen di Kuala Lumpur pula dikecualikan caj sewaan premis perniagaan (milik DBKL) yang akan menyebabkan pengecualian hasil kepada DBKL bernilai RM2.5 juta.
“Penjaja dan peniaga kecil di Wilayah Persekutuan juga diberikan pengecualian bayaran bagi pembaharuan lesen perniagaan bulan November yang membabitkan 1,339 akaun dengan kos RM330,000,” katanya dalam sidang akhbar yang disiarkan melalui Facebook hari ini.
Menurut Annuar, pengecualian caj sewaan premis milik Perbadanan Putrajaya (PPj) juga memberi manfaat kepada 302 penjaja dan peniaga kecil di Wilayah Persekutuan yang bermula Oktober hingga Disember 2020 membabitkan pengecualian hasil RM1.8 juta.

Katanya, penjaja dan peniaga kecil di Putrajaya juga diberikan pengecualian bayaran pembaharuan lesen perniagaan dalam tempoh Oktober hingga Disember ini membabitkan peruntukan berjumlah RM50,000.
Katanya, PPj juga menyediakan bantuan baucar pek makanan kepada asnaf dan golongan miskin bernilai RM100 bagi setiap isi rumah.
“Kementerian turut menyediakan baucar bantuan buku latihan bernilai RM100 daripada Yayasan Wilayah Persekutuan yang boleh digunakan di koperasi sekolah masing-masing, manakala 1,000 pelajar miskin di Putrajaya akan menerima baucar ‘back to school’ bernilai RM100 dari PPj, selain 350 pelajar tadika kelolaan PPj dikecualikan bayaran yuran Oktober 2020.
“Kementerian juga akan memberikan sumbangan ‘one off’ bernilai RM3,000 kepada 11 majlis perwakilan penduduk di Kuala Lumpur dan enam sub zon di Putrajaya, selain bantuan one off sebanyak RM2,000 kepada 570 persatuan penduduk di Putrajaya dan Kuala Lumpur,” katanya. – K! ONLINE


Maqis Johor rampas kayu jati bernilai RM1.96 juta
Oleh KOSMO!

15 Oktober 2020, 6:49 pm
Oleh MOHAMAD FAHD RAHMAT
BATU PAHAT – Jabatan Perkhidmatan Kuarantin dan Pemeriksaan Malaysia (Maqis) Negeri Johor berjaya menggagalkan cubaan sebuah kapal tongkang membawa masuk muatan kayu jati bernilai RM1,964,636.46 dari Myanmar melalui pintu masuk daerah ini hari ini.
Pengarah Maqis Johor, Nur Afifah A. Rahman berkata, dalam kejadian pada pukul 10 pagi itu, pihaknya dengan kerjasama Jabatan Kastam Diraja Malaysia dan Lembaga Perindustrian Kayu Malaysia bertindak merampas kayu gergaji seberat 150 tan matrik itu.
“Hasil pemeriksaan yang dilakukan pegawai penguat kuasa Maqis mendapati, dagangan itu menggunakan dokumen yang mengelirukan dan dagangan tersebut disita untuk tindakan lanjut.
“Perbuatan menggunakan dokumen mengelirukan itu adalah kesalahan mengikut Seksyen 13, Akta Perkhidmatan Kuarantin dan Pemeriksaan Malaysia 2011 [Akta 728],” katanya dalam satu kenyataan, hari ini.
Jika sabit kesalahan boleh didenda tidak melebihi RM50,000 atau dipenjara selama tempoh tidak melebihi dua tahun atau kedua-dua sekali mengikut Seksyen 13 akta sama. – K! ONLINE


Zuraida terkilan anggota bomba dipukul
Oleh EDDY AQMAL MOHAMED HAMIDI

15 Oktober 2020, 6:20 pm
KUALA LUMPUR – Menteri Perumahan dan Kerajaan Tempatan, Zuraida Kamaruddin mengakui terkilan dan terguris apabila melihat rakaman video yang memaparkan anggota Jabatan Bomba dan Penyelamat Malaysia (JBPM) yang dikasari sewaktu sedang bertugas di Bandar Tun Hussein Onn pagi tadi.
Menurut Zuraida, beliau secara peribadinya kecewa apabila melihat rakaman video berkenaan kerana anggota JBPM merupakan salah satu petugas di barisan hadapan yang bekerja tanpa mengenal erti penat dan lelah bahkan pengorbanan mereka seharusnya diiktiraf masyarakat.
“Saya turut menerima maklumat bahawa individu berkenaan berada dalam keadaan khayal dan pemeriksaan ke atas kenderaan turut menjumpai senjata tajam berupa pisau pemotong daging.
“Anggota JBPM yang dipukul oleh individu awam itu sudah membuat laporan polis berhubung kejadian tersebut dan saya berharap siasatan dapat dijalankan segera serta mana-mana pihak yang melanggar undang-undang harus diambil tindakan,” katanya menerusi satu kenyataan di sini hari ini.
Tambah beliau, masyarakat sepatutnya dalam apa-apa situasi menghormati tugas yang dijalankan anggota bomba, memandangkan sudah terbukti mereka memikul tanggungjawab berat bagi menjaga keselamatan awam dan ketenteraman masyarakat.
Terdahulu, satu video berdurasi 1 minit 25 saat tular di laman sosial memaparkan tindakan agresif seorang lelaki yang menumbuk anggota bertugas sewaktu sedang melakukan kerja-kerja memadam kebakaran sebuah kereta yang terlibat dalam kemalangan. – K! ONLINE


10 lagi kes baharu libatkan kakitangan TM
Oleh MOHD RASDAN AHMAD

15 Oktober 2020, 5:53 pm
KUALA LUMPUR – Sebanyak 10 lagi kes positif Covid-19 telah direkodkan dalam kalangan kakitangan Telekom Malaysia (TM), menjadikan jumlah 13 kes positif setakat ini.
TM melalui satu kenyataan hari ini berkata, kawasan-kawasan baharu yang terjejas termasuklah Menara TM dan TM Annexe 1 di Kuala Lumpur serta nod rangkaian di Rawang, Selangor.
“Ini adalah tambahan kepada kawasan yang terjejas sebelum ini iaitu di Menara TM ONE di Damansara, Kuala Lumpur dan pejabat Kepayan di Kota Kinabalu, Sabah.
“Daripada 13 kes tersebut, pihak syarikat ingin mengumumkan bahawa terdapat tiga orang anggota yang telah discaj daripada hospital serta pusat kuarantin yang mereka masuki dan akan meneruskan pemulihan dan kuarantin di rumah selama 14 hari,” jelas kenyataan tersebut hari ini.
Sementara itu, baki 10 orang anggota kini sedang menerima rawatan.
Berikutan kes-kes positif yang baharu tersebut, pengesanan kontak rapat sedang dijalankan oleh Kementerian Kesihatan (KKM) dibantu oleh Pasukan Tindak Balas Krisis (CRT) Covid-19 TM.

“Kontak rapat yang telah dikenal pasti sedang dihubungi oleh KKM untuk nasihat dan tindakan selanjutnya. TM mengambil langkah-langkah yang perlu termasuklah menutup segera premis-premis yang terlibat untuk tempoh tujuh hari bagi memudahkan proses nyah kuman dan sanitasi mengikut panduan yang telah ditetapkan oleh KKM.
“Kerja-kerja nyah kuman dan sanitasi di TM Annexe 1 dan nod rangkaian di Rawang telah selesai pada 14 Oktober, Menara TM ONE pada 13 Oktober, manakala kerja-kerja di Menara TM selesai pada pukul 5 petang hari ini,” katanya.
Tambah kenyataan tersebut, pejabat-pejabat TM di Sabah, Kedah dan kawasan zon merah yang lain telah ditutup lebih awal sebagai langkah berjaga-jaga berikutan peningkatan jumlah kes baru-baru ini.
Bukan itu sahaja, berkuat kuasa serta-merta, TM turut mengaktifkan aturan ‘Kerja Dari Rumah’ (WFH) bagi semua Warga TM di seluruh negara sehingga 31 Oktober ini. – K! ONLINE


JBPM laksana operasi sanitasi di Putrajaya
Oleh KOSMO!

15 Oktober 2020, 5:15 pm
Oleh SUBKHI SUDARJI
PUTRAJAYA – Jabatan Bomba dan Penyelamat Malaysia (JBPM) telah menjalankan 14 operasi sanitasi membabitkan premis agensi kerajaan dan swasta serta sekolah di sekitar Putrajaya sebagai langkah membendung penularan Covid-19.
Timbalan Penguasa JBPM, Che Shaari Abdullah berkata, operasi sanitasi bermula 28 September sehingga semalam berdasarkan permintaan daripada agensi terbabit.
“Sebanyak 14 operasi membabitkan agensi kerajaan dan swasta serta penduduk setempat telah kita lakukan berdasarkan permintaan pihak-pihak terbabit.
“Ini adalah langkah sebagaimana yang disarankan Kementerian Perumahan dan Kerajaan Tempatan (KPKT) dan JBPM yang mengendalikan sanitasi awam dalam bentuk pencegahan awal,” katanya.
Beliau berkata demikian selepas mengetuai operasi sanitasi awam di Pasar Awam Presint 8 di sini hari ini.

Che Saari yang juga Ketua Balai Bomba dan Penyelamat Putrajaya berkata, operasi sanitasi yang dilakukan hari ini dilakukan 46 petugas terdiri daripada anggota JBPM selain turut mendapat kerjasama Perbadanan Putrajaya (PPj).
“Operasi ini dilaksanakan selepas mendapat nasihat Kementerian Kesihatan (KKM) dan dipilih Jabatan Kesihatan Daerah Putrajaya untuk kita lakukan pencegahan.
“Pasar-pasar awam lain akan diputuskan PPj dan kita akan lakukan secara berterusan serta menyeluruh,” katanya. – K! ONLINE


Isteri suspek kes bunuh anak juga terpengaruh ajaran sesat
Oleh KOSMO!

15 Oktober 2020, 5:26 pm
Oleh ROHANA MOHD. NAWI
BACHOK – Isteri kepada seorang pekebun yang dipercayai membunuh bayi lelakinya berusia lapan bulan dengan kesan lumuran garam kasar kelmarin juga didapati terlibat dengan ajaran sesat.
Ketua Polis Kelantan, Deputi Komisioner Shafien Mamat, siasatan terhadap wanita berusia 32 tahun itu mendapati dia terpengaruh dengan kegiatan suaminya.
“Selain itu, ibu kepada bayi itu kelihatan seperti tidak bersedih dengan kehilangan anaknya. Dia hanya ingat dan lebih sayangkan suaminya yang kini direman selama tujuh hari.
“Kita percaya wanita itu terlibat dengan ajaran sesat apabila dia juga mendakwa dipengaruhi bisikan luar sewaktu kejadian,” katanya ketika ditemui pemberita di sini hari ini.
Menurut Shafien, wanita terbabit juga telah direman tujuh hari bermula semalam untuk siasatan lanjut.

Katanya, siasatan akan dilakukan terhadap wanita terbabit mengikut Seksyen 302 Kanun Keseksaan kerana membunuh yang boleh dihukum mati mandatori jika sabit kesalahan.
Akhbar Kosmo! hari ini melaporkan, siasatan lanjut ke atas seorang pekebun yang membunuh anak lelakinya berusia lapan bulan kelmarin mendapati suspek melakukan perbuatan kejam itu selepas mendakwa mendengar bisikan malaikat.
Polis juga tidak menolak kemungkinan suspek berusia 40 tahun itu terlibat dengan ajaran sesat, namun masih menjalankan siasatan sama ada dia mengikutnya secara berkumpulan atau sendirian.
Selain itu, suspek juga terpaksa diusung oleh enam orang anggota polis untuk masuk ke Mahkamah Majistret Bachok untuk mendapatkan perintah tahanan reman bagi membantu siasatan kes pembunuhan bayi lelakinya.
Lelaki itu direman selama tujuh hari bermula semalam bagi membantu siasatan kes itu. – K! ONLINE


JTK Kelantan periksa 18 buah rumah pekerja
Oleh KOSMO!

15 Oktober 2020, 4:22 pm
Oleh ROSLIZA MOHAMED
KOTA BHARU – Jabatan Tenaga Kerja (JTK) Kelantan melakukan pemeriksaan terhadap 18 buah rumah pekerja yang disediakan majikan dalam Operasi Bersepadu Penguatkuasaan di empat daerah bermula kelmarin.
Operasi selama dua hari yang berakhir semalam itu melibatkan rumah pekerja di daerah Kota Bharu, Tanah Merah, Kuala Krai dan Gua Musang.
Pengarah JTK Kelantan, Naziyah Said berkata, operasi itu bertujuan mempertingkatkan tahap kesedaran dan pematuhan majikan mengikut pindaan Akta 446 dan peraturan ditetapkan yang berkuat kuasa 1 September lalu.
“Operasi itu melibatkan pemeriksaan terhadap 18 buah rumah yang disediakan majikan khususnya rumah penginapan pekerja bagi mematuhi peraturan termasuk keselamatan, kebersihan dan keselesaan mereka.
“Dalam operasi itu, khidmat nasihat diberikan dan tiada sebarang notis dikeluarkan. Operasi ini antara lain bagi menguatkuasakan pematuhan terhadap akta perburuhan yang lain,” katanya dalam satu kenyataan di sini hari ini.

Menurut Naziyah, setiap majikan juga perlu mengemukakan permohonan Perakuan Penginapan Pekerja dengan kadar segera kepada JTK negeri.
Katanya, operasi penguatkuasaan itu juga diharap akan dapat meningkatkan kesedaran majikan berkaitan undang-undang perburuhan sekali gus memastikan kebajikan dan kepentingan pekerja terjamin.
Naziyah menambah, mengikut Akta 446, majikan yang menempatkan pekerja tanpa Perakuan Penginapan boleh didenda RM50,000 atau penjara tidak melebihi satu tahun atau kedua-duanya jika sabit kesalahan. – K! ONLINE


PKPB di Labuan mulai Sabtu hingga 30 Oktober
Oleh NOR IDAYU BOSRO

15 Oktober 2020, 5:19 pm
PUTRAJAYA – Perintah Kawalan Pergerakan Bersyarat (PKPB) akan dilaksanakan di seluruh Wilayah Persekutuan Labuan berkuat kuasa Sabtu ini sehingga 30 Oktober depan, kata Menteri Kanan (Keselamatan), Datuk Seri Ismail Sabri Yaakob.
“Dengan pelaksanaan perintah itu, semua penduduk dikehendaki mematuhi prosedur operasi standard (SOP) PKPB yang ditetapkan,” katanya pada sidang akhbar secara langsung di Facebook Live Kementerian Pertahanan hari ini.
Kosmo! 12 Oktober lalu melaporkan, kerajaan melaksanakan PKPB di seluruh negeri Sabah berkuat kuasa sejak 13 Oktober lalu sehingga 26 Oktober ini.
Selain itu, Kawalan Rentas Daerah di seluruh negeri Sabah juga telah dikuatkuasakan sejak 3 Oktober lalu. -K! ONLINE


Akaun Twitter Raja Farah disiasat, tiada tangkapan
Oleh KOSMO!

15 Oktober 2020, 4:20 pm
Oleh MOHAMAD FAIZAL HASHIM
JOHOR BAHRU – Polis Johor sedang menjalankan siasatan terhadap terhadap pemilik akaun Twitter Raja Farah Sofea yang mengeluarkan kenyataan jelik berhubung kemalangan maut membabitkan anggota tentera di Kilometer 4 Jalan Johor Bahru-Kota Tinggi berhadapan Plaza Pelangi, Sabtu lalu.
Ketua Polis Johor, Datuk Ayob Khan Mydin Pitchay berkata, pihaknya sudah membuka satu kertas siasatan mengenai kenyataan terbabit mengikut Seksyen 505 Kanun Keseksaan dan Seksyen 233 Akta Komunikasi dan Multimedia 1998.
Beliau berkata, sehingga kini masih belum ada tangkapan yang dibuat.
“Kita sedang siasat sama ada akaun (Twitter) berkenaan palsu atau tidak. Individu berkenaan juga belum dipastikan lagi setakat ini,” katanya kepada pemberita selepas majlis meraikan 320 pesara dan 34 bakal pesara polis serta pegawai awam Kontinjen Johor di sini semalam.
Sabtu lalu, seorang anggota Tentera Laut Diraja Malaysia (TLDM), Laskar Kanan Mohd. Rizal Buseri, 31, maut di tempat kejadian apabila Honda Accord dipandunya dirempuh Perodua Myvi dipandu seorang wanita berumur 23 tahun, yang hilang kawalan.

Sehari selepas kejadian, tular ciapan atas nama Raja Farah Sofea yang didakwa menyuarakan pandangan sehingga menimbulkan rasa kurang menyenangkan dalam kalangan pengguna laman terbabit mengenai kemalangan itu.
Bagaimanapun, semakan semula yang dibuat mendapati kenyataan berkenaan sudah dipadamkan.
Terdahulu, Ayob Khan mengesahkan menerima laporan berhubung kenyataan tersebut yang dibuat di Ibu Pejabat Polis Daerah (IPD) Johor Bahru Utara (JBU). – K! ONLINE


APMM tahan tiga kapal pindah minyak tanpa kebenaran
Oleh KOSMO!

15 Oktober 2020, 5:09 pm
Oleh MASTURAH SURADI
KOTA TINGGI – Cubaan tiga buah kapal melakukan pemindahan minyak tanpa kebenaran di perairan negara berjaya digagalkan Maritim Malaysia (APMM) Negeri Johor menerusi Zon Maritim Tanjung Sedili semalam.
Pengarah APMM Negeri Johor, Laksamana Pertama Maritim Nurul Hizam Zakaria berkata, tindakan diambil selepas Zon Maritim Tanjung Sedili menerima aduan daripada komuniti maritim setempat mengenai aktiviti ship to ship (STS) yang mencurigakan di perairan Tanjung Sedili.
Jelasnya, kapal ronda APMM yang sedang melaksanakan Ops Jaksa kemudiannya mengesan tiga kapal tersebut yang merapat antara satu sama lain di kedudukan 14 batu nautika Timur Tanjung Sedili Besar pada pukul 7 petang.
“Kapal-kapal yang ditahan ini jenis Very Large Crude Carrier (VLCC), kapal tangki dan bot servis atau membekal. Pemeriksaan lanjut mendapati VLCC sedang memindahkan kargo minyak kepada sebuah kapal tangki.
“Kedua kapal tesebut gagal mengemukakan sebarang kebenaran atas aktiviti yang dijalankan dan akan disiasat di bawah Seksyen 491B(1)(K) Ordinan Perkapalan Saudagar (OPS) 1952 kerana menjalankan aktiviti STS tanpa kebenaran,” katanya dalam satu kenyataan di sini.

Katanya, siasatan turut dilakukan di bawah Seksyen 491B(1)(L) OPS 1952 kerana berlabuh tunggu tanpa kebenaran Pengarah Laut dan Seksyen 474 OPS 1952 menjalankan perkhidmatan tanpa kebenaran.
Nurul Hizam berkata, kes juga akan disiasat di bawah Akta Kastam 1967, Akta Kemajuan Petroleum 1974, Akta Petroleum (Langkah-langkah Keselamatan) 1984 dan Akta Kawalan Bekalan 1961. – K! ONLINE


Labah-labah besar sembunyi dalam fon kepala
Oleh KOSMO!

15 Oktober 2020, 5:13 pm
CANBERRA – Seorang lelaki terkejut apabila mendapati seekor labah-labah besar bersembunyi di dalam fon telinga miliknya selepas terasa geli ketika memakai alat itu di Perth, Australia baru-baru ini.
Menurut laman berita Daily Star, lelaki itu, Olly Hurst menyedari kehadiran haiwan tersebut ketika hendak memakai fon telinga berkenaan di tempat kerja.
Aksi Hurst cuba mengeluarkan labah-labah berkenaan turut dirakam dan dimuat naik dalam laman sosial Facebook.
Rakaman video tersebut menunjukkan terdapat seekor labah-labah berwarna keperang-perangan bersembunyi di dalam pelapik fon telinga berkenaan.
“Inilah punca telinga saya terasa geli selama ini. Nakal betul labah-labah ini.
“Ia tidak mahu keluar, mungkin labah-labah ini suka duduk di dalam fon telinga,” katanya dalam video berkenaan.

Video tersebut mendapat pelbagai reaksi daripada pengguna laman Facebook yang turut terkejut dengan insiden berkenaan.
“Tinggalkan fon telinga itu di situ dan lari sekuat hati. Menakutkan betul,” tulis seorang pengguna.
“Saya akan membakar fon telinga itu dan sanggup membeli yang baharu,” kata seorang lagi pengguna.
Sementara itu, haiwan yang dikenali sebagai labah-labah pemburu berkenaan adalah berbisa, namun tidak membawa maut kepada manusia sebaliknya boleh menyebabkan sakit kepala, muntah dan rasa berdebar apabila terkena bisanya. – Agensi


Dayang Areeda ditipu peniaga online
Oleh KOSMO!

15 Oktober 2020, 4:30 pm
Oleh NURFARHANA MOHAMED
KUALA LUMPUR – Pelakon Dayang Areeda melahirkan kekesalan selepas kerugian RM1,500 kerana ditipu peniaga Instagram.
Menurut pelakon Di Hujung Ranting itu, dia ingin membeli sebuah beg ‘clutch’ berjenama Louis Vuitton dan telah membuat bayaran penuh sebelum menyedari telah tertipu.
“Selepas saya membuat transaksi perbankan di sebuah bank, saya menghantar mesej menerusi WhatsApp peniaga itu untuk bertanya tentang penghantaran beg seperti yang dijanjikan.
“Tiba-tiba dia cakap ada di luar kawasan dan beri masa satu jam untuk urusan penghantaran menggunakan perkhidmatan Grab. Biarpun dia berjanji sebelum pukul 12 tengah hari akan dapat beg itu, tetapi selepas berjam-jam masih tetap tak muncul.
“Saya cuba menghubunginya, tiba-tiba nombor telefon saya sudah disekat oleh penjual tidak bertanggungjawab itu.

“Bila saya guna nombor telefon lain, dia melayani saya seperti biasa. Namun apabila saya memperkenalkan diri sebagai pembeli beg ‘clutch’, lantas nombor telefon itu juga disekat,” katanya kepada Kosmo! Online.
DAYANG AREEDA telah membuat laporan polis berhubung penipuan yang dilakukan terhadap seorang peniaga online.
Ekoran itu, pelakon berusia 26 tahun telah membuat satu laporan polis di Balai Polis Cyberjaya pada Isnin lalu bagi tindakan susulan daripada pihak berkuasa.
“Sebelum ini saya selalu beli dengan ‘personal shopper’. Tetapi saya ada ternampak beg ‘clutch’ yang memang dah lama minat dalam Instagram.
“Harga pun berpatutan walaupun saya tahu itu beg terpakai. Sesuailah dengan harganya RM1,500 dan jurujual itu pun beritahu barang berkenaan memang didatangi dengan set asli.
“Semasa saya buat laporan di balai polis, ada juga mangsa penipuan wang ringgit daripada kes yang berbeza. Memang sekarang tengah musim sindiket penipuan duit,” kongsinya.
Sementara itu, Dayang atau nama sebenarnya Dayang Areeda Datu Abdul Razak itu sempat menitip pesanan kepada orang luar untuk sentiasa berhati-hati dalam urusan jual beli yang melibatkan transaksi wang ringgit.
“Bagi saya agak kesal jugalah ditipu sehingga ribuan ringgit. Mungkin pada orang lain nilai itu tidak besar mana, tetapi bagi saya yang bekerja sebagai pelakon ini memang sangat bernilai.
“Pengajaran yang dapat daripada kes ini ialah kena sentiasa waspada dan pastikan beli daripada peniaga yang betul-betul boleh dipercayai.
“Biarpun duit saya mungkin tak akan dapat dikembalikan, tetapi sekurang-kurangnya si penipu itu ditangkap dan diberi hukuman sewajarnya.
Semalam bintang Cik Sempurna itu ada membuat perkongsian di Instagram Story tentang kisahnya yang menjadi mangsa penipuan peniaga online. – K! ONLINE


Sukar untuk terima maaf – Isteri Mohd. Rizal
Oleh MOHD SHARKAWI LONDING

15 Oktober 2020, 4:36 pm
JOHOR BAHRU – Isteri kepada Laskar Kanan Mohd. Rizal Suberi sukar untuk menerima permohonan maaf wanita yang merempuh anggota Tentera Laut Diraja Malaysia (TLDM) itu sehingga maut dalam nahas jalan raya Sabtu lalu.
Nurul Asyiken Amir berkata, dia tidak boleh memberikan sebarang jawapan kerana kejadian itu telah memberikan kesan mendalam buat dirinya serta tiga anak mereka.
“Bila saya terpandang wajah anak-anak, memang sukar untuk terima kenyataan suami telah pergi, apatah lagi permohonan maaf oleh wanita yang menyebabkan kematian suami.
“Nak maafkan dia? Agak susah nak jawab lagipun saya terkilan sebab suami saya tidak bersalah dalam soal ini apatah lagi ketika kejadian dia sedang tunggu di lampu isyarat, tiba-tiba dirempuh oleh pemandu itu,” katanya ketika dihubungi di sini hari ini.
Terdahulu, pemandu wanita berkenaan, Nur Fatin Nasrah Suhaimi, 23, memohon maaf kepada keluarga mangsa di atas pemanduannya sehingga meragut nyawa mangsa dalam nahas jalan raya tersebut pada Sabtu lalu.
Dia berkata demikian di Mahkamah Majistret di sini hari ini ketika dihadapkan atas tuduhan memandu kereta di bawah pengaruh dadah hingga menyebabkan kematian Mohd. Rizal di lampu isyarat Kilometer 4, Jalan Johor Bahru-Kota Tinggi pada pukul 8.24 pagi, 10 Oktober lalu. – K! ONLINE


[VIDEO] Padah tumbuk anggota bomba
Oleh EDDY AQMAL MOHAMED HAMIDI

15 Oktober 2020, 5:40 pm
KAJANG – Seorang lelaki ditahan polis selepas menyerang seorang anggota Jabatan Bomba dan Penyelamat Malaysia (JBPM) yang sedang memadamkan kebakaran sebuah kereta dalam satu kejadian di Jalan Suakasih, Bandar Tun Hussein Onn di sini pagi tadi.
Ketua Polis Daerah Kajang, Asisten Komisioner Mohd. Zaid Hassan berkata, kejadian berlaku kira-kira pukul 10.40 pagi selepas pihak JBPM tiba di lokasi kejadian dan di dalam proses memadamkan kebakaran sebuah kereta yang terlibat dalam kemalangan.
“Ketika proses pemadaman api sedang dilakukan, suspek warga tempatan berusia dalam lingkungan 30-an telah menghampiri anggota bomba bertugas sambil mengaku sebagai pemilik kereta dan secara tiba-tiba meluru ke arah keretanya tersebut.
“Pegawai bomba yang bertugas ketika itu telah memberikan arahan supaya suspek bertenang dan memberikan kerjasama pada pihak bomba, namun lelaki tersebut bertindak agresif dan menumbuk lengan kiri anggota bomba tersebut,” katanya dalam satu kenyataan hari ini.
Menurut Mohd. Zaid, suspek kemudiannya telah berjaya ditahan dengan bantuan anggota bomba yang lain serta orang awam yang berada di tempat kejadian sebelum diserahkan kepada pihak polis yang tiba tidak lama kemudian.
“Suspek bekerja sebagai seorang pengurus acara di ibu negara dan saringan awal mendapati lelaki tersebut berada di bawah pengaruh dadah. Lelaki berkenaan akan dibawa ke Mahkamah Kajang esok bagi tujuan permohonan reman.

“Orang ramai yang mempunyai sebarang maklumat berkaitan kejadian boleh menghubungi pegawai penyiasat kes, Inspektor Muhammad Azrul Nizam Zainal Abidin di talian 016-9985730,” ujar beliau.
Tambah Mohd. Zaid, kes disiasat di bawah Seksyen 186 dan Seksyen 353 Kanun Keseksaan yang jika disabitkan kesalahan boleh dihukum penjara sehingga dua tahun penjara atau dengan denda yang mencecah sepuluh ribu ringgit, atau kedua-duanya.
“Manakala bagi Seksyen 353 Kanun Keseksaan, suspek boleh dihukum penjara selama dua tahun atau denda atau kedua-duanya jika sabit kesalahan,” tegas beliau. – K! ONLINE

[VIDEO] Seorang lelaki ditahan polis selepas menyerang seorang anggota Jabatan Bomba dan Penyelamat Malaysia yang sedang memadamkan kebakaran sebuah kereta dalam satu kejadian di Jalan Suakasih, Bandar Tun Hussein Onn, Cheras pagi tadi.
Berita penuh klik https://t.co/FRiF52V3b8 pic.twitter.com/i1xmElJfhw
— Kosmo! Online (@kosmo_online) October 15, 2020


Tampil berpurdah, Neelofa doa terus istiqamah
Oleh MOHD. HAIKAL ISA

15 Oktober 2020, 3:51 pm
KUALA LUMPUR – Selepas menarik perhatian peminat dengan imej bertudung labuh menutupi dada dan juga stoking kaki sekitar Ogos lalu, pelakon Neelofa sekali membuat kejutan dengan imej berpurdah.
Pengacara dan usahawan itu memuat naik imej terkininya yang mengenakan purdah atau niqab menerusi siri gambar dalam Instagramnya.
Bekas pengacara MeleTOP ini turut memuat naik satu kenyataan ringkas dalam Instastory seakan memberi bayangan terhadap perubahan imejnya itu.
NEELOFA memohon doa agar istiqamah dengan perubahan imej yang dijalani sekarang.
“Doakan saya insan yang penuh dengan kekhilafan ini agar sentiasa istiqamah dalam memperbaiki diri dan ampuh melalui datangnya hari.
“Kirimkan juga doa buat perjalanan baharu saya nanti agar sentiasa dalam rahmat dan reda Ilahi. lnsya-Allah, semoga kita sentiasa dilindungi Allah dan selalu berada dalam rahmat dan ehsannya,” tulisnya.
Dalam pada itu, perkongsian Neelofa, 31, itu meraih perhatian peminat dan juga rakan-rakan selebriti yang memuji dan mendoakan dia agar kekal istiqamah dengan imej terbaharunya itu.

Sebelum ini, perubahan imej yang lebih islamik itu dikaitkan dengan gosip hubungan cinta pencetus ummah (PU) Riz atau nama sebenarnya Harris Ismail.
Biarpun gosip itu kencang diperkatakan dalam kalangan peminat, baik Neelofa mahupun PU Riz masih mengunci mulut dan menyifatkan hubungan mereka tidak lebih daripada rakan sekerja. – K! ONLINE